title: Kamratposten

text: Kamratposten (KP) on vuonna 1892 perustettu ruotsalainen lasten ja nuorten lehti. Sen aloitti Stina Quint nimellä Folkskolans Barntidning.


title: Kamratposten

text: "Kamratposten"-lehden perusti Nyköpingin lähellä kansakoulunopettajana toiminut Stina Quint, joka halusi lasten harrastavan enemmän lukemista vapaa-aikanaan. Lastenkirjoja ei tuolloin paljon ollut, eikä monilla perheillä olisi ollut kirjoihin varaakaan. Hän halusi antaa ruotsalaislapsille ”kirjan, joka ei lopu koskaan ja joka ei olisi kallis”. Syntyi "Folkskolans barntidning", jonka ensimmäinen numero ilmestyi 16. maaliskuuta 1892. Vuositilaushinta oli vain yhden kruunun ja 15 äyriä.


title: Kamratposten

text: Alkuun lehti muistutti satukirjaa: kahdeksansivuisessa lehdessä oli mustavalkoisin piirroksin kuvitettuja tarinoita. Tarinat olivat opettavaisia, aiheina muun muassa miksi pitää puhua aina totta ja uskoa Jumalaan. Täytepaloina kertomusten välissä oli erilaisia tehtäviä ja ajatuspähkinöitä, kuten sanaristikoita ja kuva-arvoituksia. Lehti ilmestyi kerran viikossa kouluvuoden ajan. Vuoden lehtien sivunumerointi jatkui siitä mihin edellinen oli jäänyt, jolloin lehtien vuosikerrasta muodostui eräänlainen kirja.


title: Kamratposten

text: Stina Quint kuoli vuonna 1924, ja lehteä jatkaneet eivät aluksi oikein onnistuneet korvaamaan Quintin innostunutta otetta. Uusia aiheita ei tahdottu keksiä, vaan sama juttu saatettiin julkaista myöhemmin uudelleen. Lehdessä ei myöskään juuri käsitelty tosielämän tapahtumia, kuten toista maailmansotaa, vaan lehti halusi pitää lapset omassa pienessä maailmassaan. Vuonna 1930 lehden kustantajaksi tuli Åhlén & Åkerlunds, ja vuosikymmenen aikana lehti julkaisi vielä tuntemattoman Astrid Lindgrenin ensimmäisiä tarinoita.


title: Kamratposten

text: 1950-luvun alusta lähtien "Folkskolans barntidning" alkoi lopulta nopeaan tahtiin uudistua, ja sen nimeksi vaihdettiin "Kamratposten". Kannet saivat väripainatuksen, ja lehti alkoi julkaista enemmän muun muassa sarjakuvia ja lukijoiden tekemää aineistoa. 1950-luku oli teini-käsitteen ja nuorisokulttuurin synnyinaikaa, ja myös "Kamratposten" alkoi neuvoa tyttöjä vaatteiden ompelussa ja huoneensa sisustamisessa. Tyttöjen ja poikien asiat pidettiin ajan tavan mukaan tiukasti erillään niin, että lukijakilpailujen palkinnotkin olivat erilaisia tytöille ja pojille. Harrastukset, kuten pojilla urheilu ja askartelu, tytöillä hevoset ja lemmikkieläimet, alkoivat saada palstatilaa.


title: Kamratposten

text: Vuonna 1964 "Kamratposten" kirjoitti ensi kerran politiikasta, ja lehden kannessa oli Neuvostoliiton johtaja Nikita Hruštšov. Monet vanhemmat suuttuivat, mutta vielä suurempi kohu syntyi vuonna 1969 kun Maj-Briht Bergström-Walan alkoi pitää lehdessä seksiasioiden neuvontapalstaa. Vuonna 1990 tunteista ja murrosiästä kertovan kysymyspalstan nimeksi tuli ”Kropp & Knopp”, ja sitä alkoi toimittaa Annica Frithiof. 2000-luvun alusta toiseksi vastaajaksi tuli Daniel Foxhage.


title: Kamratposten

text: 1970-luvulla lehden sisältö alkoi vakiintua nykyisen kaltaiseksi sarjakuvineen (mm. "Ture Sventon" ja "Asterix"), kirjavinkkeineen ja sanaristikoineen. Muumit-sarjakuvan avulla saattoi opetella suomen kieltä. Lehdestä katosivat myös maksetut ilmoitukset, ja siitä lähtien "Kamratpostenia" on julkaistu ilman mainoksia, pelkkien tilaus- ja irtonumeromyyntitulojen varassa.


title: Kamratposten

text: 1980-luvulla lehden omaksi maskotiksi tuli Cecilia Toruddin piirtämä Karl-Puttu, vaaleanpunainen mato joka oli esiintynyt lehdessä nimettömänä jo 1970-luvulla. 1990-luvulla lehti alkoi julkaista Johan Unengen ja Måns Gahrtonin sarjakuvaa "Eva & Adam", jota julkaistiin myös sarjakuva-albumeina ja jonka pohjalta tehtiin Suomessakin nähty televisiosarja ja pitkä elokuva "Eva & Adam – neljät synttärit ja fiasko".


title: Kamratposten

text: Vuosituhannen vaihteen jälkeen lehti on muiden aikakauslehtien tavoin panostanut yhä enemmän verkkosisältöihin. Vuodesta 2011 lehden päätoimittajana on toiminut Lukas Björkman, ja sitä kustantaa Bonnier.


title: Gijón

text:
Gijón [hi'hon] (asturiaksi Xixón) on Asturian itsehallintoalueella, Espanjan pohjoisrannikolla, sijaitseva satamakaupunki. Sen rantoja huuhtoo Biskajanlahti.
Kaupungin nimi tulee latinan sanasta "saxonem", joka tarkoittaa kallioista. Kaupunki oli Rooman valtakunnan aikaan tärkeä alueellinen keskus. Sitä on asutettu varhaisimmista ajoista lähtien. Kaupungin satama, El Musel, on yksi Pohjois-Espanjan suurimpia.


title: Gijón

text: Gijónissa asuu nykyisin noin 274 000 ihmistä (2015), ja se on Asturian väkirikkain kaupunki. Se on pinta-alaltaan 181,6 neliökilometrin suuruinen (1,71 prosenttia Asturian pinta-alasta), ja sen asukastiheys on noin 1 500 asukasta neliökilometriä kohden. Kaupungin korkein kohta on 672 metrin korkeuteen kohoava Peña de los Cuatro Jueces.


title: Gijón

text: Noin kolmen kilometrin päässä Gijónin keskustasta sijaitsee Espanjan pinta-alaltaan suurin rakennus Universidad Laboral de Gijón (asturiaksi Universidá Llaboral de Xixón). Francisco Francon aikakaudella 1946–1956 rakennettu rakennusryhmä, joka käsittää myös kirkon ja teatterin, on 270 000 neliömetrin suuruinen.


title: Gijón

text: Gijónin kaupunginvaltuusto koostuu 26 paikasta sekä kaupunginjohtajasta. Nykyinen kaupunginjohtaja on Carmen Moriyón, joka edustaa Foro Asturias -puoluetta, vuoden 2015 kunnallisvaalien suurinta puoluetta. Toiseksi suurin puolue on PSOE.


title: Gijón

text: Gijónista on kotoisin jalkapalloseura Sporting Gijón, joka pelaa Espanjan korkeimmalla sarjatasolla La Ligassa. Sen kasvatteja on muun muassa Espanjan jalkapallomaajoukkueen entinen tähtihyökkääjä David Villa.


title: Uutisraivooja

text: Uutisraivooja on suomalaisen kuplettilaulaja ja satiirikon Jaakko Tepon vuonna 1993 julkaistu studioalbumi. Albumin julkaisi Hupijuttu Oy.


title: Uutisraivooja

text: Poptori teki albumista uusintajulkaisun vuonna 2002.


title: Olib

text: Olib on Kroatiaan kuuluva saari Adrianmerellä. Se sijaitsee Dalmatian pohjoisosissa, Zadarin luoteis-, Pagin lounais-, Lošinjin kaakkois- ja Silban itäpuolella.


title: Olib

text: Olib mainittiin ensimmäistä kertaa asiakirjoissa 900-luvulla, jolloin se tunnettiin nimellä Aloep. Kroaatit asettuivat saarelle 1400-luvun loppupuolella.


title: Olib

text: Olibin pinta-ala on 25,63 km². Vakituisia asukkaita on noin 120 (2005). Saaren tuotteita ovat muiden muassa viini, oliiviöljy ja juusto. Makean veden lähteitä ei ole.


title: FOBS

text: FOBS (, osittain maata kiertävän radan pommitusjärjestelmä) on avaruuspommitusjärjestelmä, jossa raketti laukaisee taistelukärjen maata kiertävälle radalle. Neuvostoliitto suunnitteli järjestelmää 1960-luvulla. Järjestelmän tarkoitus oli laukaista ydinkärkiohjus matalalle Maan kiertoradalle (LEO), josta paluulaite palaisi takaisin maahan. Järjestelmällä oli rajoittamaton kantomatka, eikä sen lentoreittiä tai kohdetta voinut laskea laukaisun tapahtuessa.


title: FOBS

text: Etelänavan yli lentävän FOBS-ohjuksen tarkoitus oli kiertää Pohjois-Amerikan ilmapuolustuskeskuksen NORAD:n pohjoisnavan suunnassa Venäjälle päin osoittavat ennakkovaroitustutkat, joiden tarkoitus oli varoittaa ohjushyökkäyksestä.


title: FOBS

text: Neuvostoliiton FOBS-järjestelmän ohjus oli tyypiltään R-36-O Tsiklon (Tsyklon) 8K69, joka tunnetaan lännessä nimellä F-1r FOBS. FOBS:n pohjaraketti on SS-9 Scarp Mod 3.


title: FOBS

text: Ohjusta käytettäessä taistelukärki putoaa kohteeseensa ennen täyttä ratakierrosta. Tavallinen mannertenvälinen ohjus ei nouse maata kiertävälle satelliittiradalle kuten FOBS vaan lentää noin 8000–15000 km:n matkan ballistisella radalla.


title: FOBS

text: FOBS:ia alettiin tutkia 1962, ja testaus alkoi joulukuussa 1965. FOBS:ia testattiin 1966–1971, mutta kokeet epäonnistuivat monta kertaa. FOBS:ia testattiin Neuvostoliitossa 1966 pari kertaa epäonnistuen, enemmän testejä tehtiin 1967 lennättämällä FOBS:in kärkeä miltei napojen ympäri kiertävällä radalla. Järjestelmä oli valmiina marraskuussa 1968. FOBS:in kolmas vaihe oli nimeltään OR-36.


title: FOBS

text: FOBS:in rajoituksia ovat mm. pieni tarkkuus ja alttius toimintahäiriöille. R-36-O FOBS:in tarkkuus CEP on venäläisten lähteiden mukaan 1100 m, mutta läntisten tietojen mukaan vain 1800–5500 m. Taistelukärki oli 1–5 megatonnia.


title: FOBS

text: FOBS kiellettiin 1970-luvun lopuilla SALT II-sopimuksessa, ja sen kehitys lopetettiin 1983.


title: Alice Nine

text: Alice Nine. (アリス九號。) on japanilainen visual kei -yhtye, jonka jäsenet ovat Shou (laulu), Hiroto (ensimmäinen kitara), Tora (toinen kitara), Saga (basso) ja Nao (rummut). Yhtye on allekirjoittanut levysopimuksen PS Companyn ("Peace and Smile Company") kanssa.


title: Alice Nine

text: Rumpali Nao perusti Alice Nine. -yhtyeen vuonna 2004 ja heidän ensimmäinen konserttinsa pidettiin Ikebukuro Cyber:ssä 11. toukokuuta 2004. Ensimmäinen single Namae wa, Imada Muhi (名前は、未だ無ひ。) tuli kauppoihin 5. heinäkuuta 2004.


title: Alice Nine

text: Muutaman konsertin jälkeen he rupesivat kiertelemään toisten yhtyeiden kanssa sekä osallistuivat Peace & Smile Carnival tour 2005 -kiertueelle, joka kesti 10 päivää ja kiersi ympäri Japania.


title: Alice Nine

text: Namae wa, Imada Muhi [first press] 名前は、未だ無ひ。 (2004)


title: Alice Nine

text: Gin no Tsuki Kuroi Hoshi 銀の月 黒い星 (2005)


title: Alice Nine

text: Yami ni Chiru Sakura 闇ニ散ル桜 (2005)


title: Alice Nine

text: Yuri wa aoku saite 百合は蒼く咲いて(2005)


title: Alice Nine

text: Kowloon Nine Heads Rodeo Show 九龍 -NINE HEADS RODEO SHOW (2006)


title: Alice Nine

text: Fantasy (2006)


title: Alice Nine

text: Akatsuki/Ikuoku no Chandelier 暁/幾億のシャンデリア (2006)


title: Alice Nine

text: Number Six (2006)


title: Alice Nine

text: Blue Planet (2006)


title: Alice Nine

text: JEWELS (2007)


title: Alice Nine

text: White Prayer(2007)


title: Alice Nine

text: Tsubasa. (2007)


title: Alice Nine

text: MIRROR BALL (2008)


title: Alice Nine

text: RAINBOWS (2008)


title: Alice Nine

text: CROSS GAME (2008)


title: Alice Nine

text: Gion Shouja No Kane ga Naru 祇園盛者の鐘が為る (2004)


title: Alice Nine

text: ALICE IN WONDEЯLAND (2005)


title: Alice Nine

text: Kasou mushou shi 華想夢想紙 (2005)


title: Alice Nine

text: Zekkeishoku 絶景色 (2006)


title: Alice Nine

text: Alpha (2007)


title: Alice Nine

text: VANDALIZE (2009)


title: Jau’ad Gharib

text: Jau’ad Gharib (s. 22. toukokuuta 1972 Khénifra, Marokko) on marokkolainen kestävyysjuoksija, joka on erikoistunut maratonjuoksuun.


title: Jau’ad Gharib

text: Gharib aloitti kansainvälisen kilpauransa 2001, jolloin hän voitti Välimeren kilpailuissa 10 000 metrin juoksun. Samana vuonna hän oli Edmontonin MM-kilpailuissa 10 000 metrillä yhdestoista ja puolimaratonin MM-kilpailuissa Bristolissa yhdeksäs. Vuonna 2002 hän oli kymmenes Dublinin maastojuoksun MM-kilpailuissa pitkällä matkalla. Hän sijoittui Afrikan mestaruuskilpailuissa kahdeksanneksi 10 000 metrillä ja voitti hopeaa Brysselissä puolimaratonin MM-kilpailuissa ajalla 1.00.42.


title: Jau’ad Gharib

text: Kauden 2003 alussa Gharib sijoittui kahdenneksitoista Birminghamin sisäratojen MM-kilpailuissa 3 000 metrin juoksussa. Kaksi viikkoa myöhemmin hän oli Lausannessa maastojuoksun MM-kilpailuissa pitkällä matkalla kahdeskymmeneskolmas. Pariisin ulkoratojen MM-kilpailuissa hän voitti maratonin maailmanmestaruuden ajalla 2.08.31. Seuraavana vuonna hän oli Ateenan olympialaisissa yhdestoista. Gharib uusi maailmanmestaruutensa voittamalla Helsingin MM-kilpailuissa 2005 jälleen maratonjuoksun. Vuonna 2006 hän oli Lontoon maratonilla kahdeksas.


title: Jau’ad Gharib

text: Pekingin olympialaisten maratonilla 2008 Gharib saavutti hopeaa ajalla 2.07.16, joka jäi vain 14 sekuntia hänen ennätyksestään. Vuoden 2009 Lontoon maratonilla hän sijoittui ennätyksellään 2.05.27 kolmanneksi häviten voittajalle Samuel Wanjirulle 17 sekuntia.


title: Jin-Roh: Susiprikaati

text: Jin-Roh: Susiprikaati (), (1998), on Hiroyuki Okiuran ohjaama anime-elokuva. Sen on käsikirjoittanut Mamoru Oshii, ja se pohjautuu hänen mangaansa "Kenrō Densetsu".


title: Jin-Roh: Susiprikaati

text: Elokuva on itsenäinen jatko-osa kahdelle muulle "Kenrō Densetsu" -mangaan pohjautuvalle näytelmäelokuvalle, "Akai Meganelle" ja "Kerberos ～StrayDog～ Jigoku no Bankenille", jotka Mamoru Oshii ohjasi itse. Koska kumpikaan elokuva ei menestynyt kovin hyvin, Bandai suostui tuottamaan elokuvan vain, jos Mamoru Oshii ei ohjaisi sitä. Niinpä Oshii valitsi tehtävään Okiuran, joka toimi pääanimoijana "Ghost in the Shell" -elokuvaa tehtäessä.


title: Jin-Roh: Susiprikaati

text: Elokuvan päähenkilö on Kazuki Fuse, nuori Kerberos-eliittijoukkojen sotilas, joka jahtaa ryhmänsä kanssa terroristeja mellakoiden keskellä. Fuse joutuu kuitenkin vastakkain "Punahilkan", Sect-terroristiryhmän nuoren pommittajatytön, kanssa. Fuse koettaa saada tyttöä laskemaan pomminsa, mutta tämä räjäyttää itsensä. Suojavarusteisiin pukeutunut Fuse selviää aivotäräyksellä.


title: Jin-Roh: Susiprikaati

text: Fuse joutuu oikeuden eteen, koska hänellä oli käsky ampua kohtaamansa terroristit ennen kuin he voivat räjäyttää pommeja. Hänet määrätään takaisin koulutukseen. Samaan aikaan hän kohtaa Kein, Punahilkan siskon. Heidän välilleen kehittyy suhde.


title: Jin-Roh: Susiprikaati

text: Fusen ollessa koulutuksessa Kerberos ja paikallinen poliisi ottavat yhteen, ja entinen Kerberoksen jäsen Henmi haluaa poliisien kanssa yhteistyössä mustamaalata Kerberoksen. Kei paljastuu poliisien jättämäksi syötiksi, jonka tehtävä oli houkutella Fuse yöllä museoon. Museossa hänen tuli antaa hänelle jotain — tarkoituksena on leimata Fuse, Kerberoksen luotettu sotilas, terroristiksi, joka ottaa vastaan pommeja Sectiltä Kein toimiessa lähettinä. Fuse kuitenkin huomaa museota vartioivat poliisit ja vie Kein pois sieltä poliisien saarron läpi.


title: Jin-Roh: Susiprikaati

text: Takaa-ajon jälkeen Fuse ja Kei päätyvät viemäreihin, missä salaperäiset miehet tuovat Fuselle täydellisen Kerberos-suojahaarniskan ja konekiväärin. Kein laukussa ollut lähetin opastaa poliisit viemäreihin, mutta he eivät aavista joutuvansa ansaan. Fuse tappaa heidät armotta, ja viimeiseksi petturillisen Henmin. Fuse paljastuu salaperäisen Susiprikaatin jäseneksi. Tämän Kerberoksen alajaoston tehtävä on suojella itse Kerberosta kaikin keinoin.


title: Jin-Roh: Susiprikaati

text: Lopussa Fuse, Kei ja Susiprikaatin miehet saapuvat hylätylle romupihalle. Fusen on määrä tappaa Kei, mutta hän epäröi, koska on kaikesta huolimatta kiintynyt häneen. Hachiro Tohbe, Susiprikaatin johtaja, siteeraa Punahilkka-satua, jota Kei luki Fuselle: "Ja niin susi söi Punahilkan."


title: Suomen sosialistinen työväentasavalta

text: Suomen sosialistinen työväentasavalta oli nimi, jota Suomesta käytettiin Neuvosto-Venäjän hallituksen eli kansankomissaarien neuvoston ja Suomen punaisen hallituksen eli kansanvaltuuskunnan 1. maaliskuuta 1918 solmimassa yhteistyösopimuksessa.


title: Suomen sosialistinen työväentasavalta

text: Nimitystä ”Suomen sosialistinen työväentasavalta” ehdotti sopimusneuvotteluiden yhteydessä kansankomissaarien neuvoston puheenjohtaja Vladimir Lenin. Kansanvaltuuskunnan hyväksymässä alkuperäisessä sopimusluonnoksessa oli sen sijaan esiintynyt nimitys "Suomen tasavalta". Suomen edustajat Edvard Gylling ja Oskari Tokoi hyväksyivät Leninin ehdottaman nimenmuutoksen ja se päätyi lopulliseen sopimustekstiin. Jälkeenpäin muu kansanvaltuuskunta moitti Gyllingiä ja Tokoita siitä, että nämä olivat antaneet Leninin päättää Suomen valtion nimestä.


title: Suomen sosialistinen työväentasavalta

text: ”Suomen sosialistinen työväentasavalta” hajosi, kun valkoiset voittivat sisällissodan ja punaisten johtajat pakenivat Neuvosto-Venäjälle, jossa kansanvaltuuskunta lakkasi toimimasta.


title: Nekketsu kōha Kunio-kun

text: Nekketsu Kōha Kunio-kun () on japanilaisen Technosin luoma videopelisarja. Suomeksi nimi on vapaasti käännettynä "Nekketsun kovis Kunio." Sana "nekketsu" tarkoittaa kirjaimellisesti kuumaveristä, muttä tässä tapauksessa sillä viitataan pelisarjan maailmassa olevaan Nekketsu-kouluun. Pelisarjan päähahmoa Kunioa voidaan pitää myös Technosin maskottina, ja hahmo esiintyy myös pelitalon logossa.


title: Nekketsu kōha Kunio-kun

text: Pelisarjan tarina keskittyy japanilaisten lukioiden ja niiden oppilaiden ympärille. Päähenkilö on Kunio, joka opiskelee "Nekketsu"-nimisessä koulussa Tokiossa. Muita peleissä esiintyviä kouluja ovat mm. toisen päähenkilön Rikin koulu "Hanazono", ja "Reihou", josta monet sarjan viholliset tulevat. Peleissä Kunio ystävineen puolustaa kouluaan väkivaltaisilta yhteenotoilta tai ottaa osaa urheilukilpailuihin. Lähes kaikki osat pelisarjassa ovatkin beat 'em up- tai urheilupelejä. Näille urheilupeleille on yleensä ominaista, että väkivalta vastustajia kohtaan on sallittua ilman rangaistuksia.


title: Nekketsu kōha Kunio-kun

text: Sarjaan on ilmestynyt yli 20 peliä eri konsoleille, suurin osa Nintendo Entertainment Systemille, Super Nintendolle, Game Boylle ja PC Enginelle. Näistä suurin osa julkaistiin vuosina 1986–1994. Pelisarja on yksi Nintendo Entertainment Systemin suurimmista pelisarjista: pelkästään sille konsolille julkaistiin 11 osaa pelisarjasta, vaikkakin vain muutama näistä julkaistiin Japanin ulkopuolella.


title: Nekketsu kōha Kunio-kun

text: Pelisarja kokonaisuudessaan on varsin vähäisesti tunnettu Japanin ulkopuolella, vaikka jotkut sarjan lokalisoidut pelit kuten "River City Ransom" ovat tulleet tunnetuiksi. Tämä johtuu lähinnä siitä, että kovinkaan moni peleistä ei ole ilmestynyt Japanin ulkopuolella, ja nekin jotka ilmestyivät, olivat raskaasti muunneltuja ja lokalisoituja: mm. "Downtown Nekketsu Monogatari" ja "Nekketsu Kōkō Dodgeball-bu Soccer-hen", joista muokattiin River City Ransom ja Nintendo World Cup. Hahmojen ja paikkojen nimet sekä ulkonäkö vaihdettiin ja peleihin keksittiin itsenäiset, länsimaihin paremmin sopivat tarinat. Monia vain Japanissa julkaistuja pelejä ovat kuitenkin fanit kääntäneet epävirallisesti englanniksi.


title: Nekketsu kōha Kunio-kun

text: Pelisarjan alkuperäisen pelin suunnittelu Yoshihisa Kishimoto (joka myöhemmin suunnitteli "Double Dragonin"), mutta myöhemmissä sarjan osissa tärkeimmät kehittäjät olivat Mitsuhiro Yoshida ja Hiroyuki Sekimoto.


title: Nekketsu kōha Kunio-kun

text: Pelisarjan alun perin luonut Technos lopetti toimintansa vuonna 1996, jolloin kaikki oikeudet "Nekketsu Kōha Kunio-kun" -sarjaan siirtyivät Technosin entisistä työntekijöistä koostuvalle pelitalolle nimeltä Million Corp. Kesäkuussa 2015 oikeudet sarjaan siirtyivät jälleen, kun esim. "Guilty Gear" -pelisarjastaan tuttu pelitalo Arc System Works ilmoitti ostaneensa oikeudet kaikkiin entisen Technosin pelisarjoihin.


title: Nekketsu kōha Kunio-kun

text: Pelisarjaan oheistuetteena tehtiin myös pari mangasarjaa, tunnetumpana hyvin huumoripitoinen sarja nimeltä "Ore Wa Otoko Da! Kunio-kun". Manga julkaistiin vain Japanissa.


title: Nekketsu kōha Kunio-kun

text: Sarjan ensimmäinen osa oli beat 'em up-tyyppinen peli, joka tunnetaan Japanin ulkopuolella nimellä Renegade. Peli julkaistiin kolikkopelinä 1986 ja NES-versiona vuotta myöhemmin. Nekketsu Kōha: Kunio-Kun on yksi ensimmäisiä koskaan julkaistuja katutappelupelejä, ja sillä oli suuri vaikutus esimerkiksi Double Dragon-sarjan inspiraationa.


title: Nekketsu kōha Kunio-kun

text: Tarina kertoo Shinjukussa, Tokiossa sijaitsevan Nekketsun koulun oppilaasta Kuniosta, joka joutuu puolustamaan kouluaan Rikin johtaman Hanazono-koulun jengin valtaukselta. Myöhemmin Kunio joutuu taistelemaan myös moottoripyöräjengiläisiä, tyttökoulun oppilaita ja Yakuzaa vastaan. Lopputaistelussa Kunion täytyy päihittää rikollispomo nimeltä Sabu.


title: Nekketsu kōha Kunio-kun

text: Länsimaissa nimellä Super Dodgeball tunnettu peli julkaistiin NES:lle vuonna 1988. Peli oli polttopallon pohjalle tehty urheilupeli.


title: Nekketsu kōha Kunio-kun

text: Dodgeball-pelejä julkaistiin myöhemmin mm. myös Super Nintendolle, PC Enginelle, Game Boy Advancelle ja Neo-Geolle. GBA:n Super Dodgeball Advancessa ei ollut mukana Kuniota eikä ketään muutakaan sarjasta tuttua hahmoa, joten sitä ei voida laskea varsinaiseksi Kunio-peliksi.


title: Nekketsu kōha Kunio-kun

text: Neo-Geolle vuonna 1996 julkaistu Kunio no Nekketsu Tōkyū; Dodgeball Densetsu oli viimeinen Dodgeball-peli ja samalla viimeinen koskaan julkaistu Kunio-peli (jos ei lasketa vanhojen pelien kokoelmia ja uudelleenjulkaisuja). Se oli myös Technosin viimeisimpiä pelejä ennen kuin se lopetti toimintansa. Peli oli myös kallein Technosin tekemä peli. Se sisälti näyttävät grafiikat ja myös ääninäyttelyä, Kunion äänenä kuultiin Ryo Horikawaa (joka on Japanissa Dragon Ball Z-animen Vegetan ääninäyttelijä).


title: Nekketsu kōha Kunio-kun

text: Nintendo DS on saanut myös oman Dodgeball-pelinsä, nimeltään "Chō Nekketsu Kōkō Kunio-kun Dodgeball Bu" (Super Dodgeball Brawlers). Super Dodgeball Brawlers on merkittävä peli myös siksi että on ainoa konsolipeli sarjassa joka käyttää alkuperäisiä japanilaisia nimiä myös englanninkielisessä versiossa. Aiemmissa Kunio-peleissä hahmojen, joukkueiden yms. nimet on yleensä aina muutettu.


title: Nekketsu kōha Kunio-kun

text: Vuonna 1989 julkaistu Downtown Nekketsu Monogatari (ダウンタウン熱血物語) on kenties sarjan tunnetuin osa, joka oli pelityypiltään beat 'em upin ja roolipelin yhdistelmä. Se julkaistiin hieman muokattuna versiona Pohjois-Amerikassa nimellä River City Ransom ja Euroopassa nimellä Street Gangs. Peli julkaistiin ensin NES:lle, myöhemmin Sharp X68000-kotitietokoneelle ja lopulta PC Enginelle. Vuonna 2004 pelistä tehtiin paranneltu versio Game Boy Advancelle, Downtown Nekketsu Monogatari EX (River City Ransom EX).


title: Nekketsu kōha Kunio-kun

text:
Pelin juoni on yksinkertaisuudessaan se, että Kunio liittoutuu vanhan kilpailijansa Rikin kanssa pelastaakseen Rikin kaapatun tyttöystävän. Länsimaalaisissa versioissa Kunion ja Rikin nimet on vaihdettu Alexiksi ja Ryaniksi.
1990 julkaistiin NES:lle suosittu jalkapallopeli, joka tunnetaan länsimaissa nimellä Nintendo World Cup. Peli julkaistiin myös Sega Megadrivelle ja PC Enginelle. Normaaleista jalkapallopeleistä peli erosi sillä, että vihollisjoukkueen pelaajia saa taklata ja kampata niin paljon kuin haluaa ilman rangaistusta. Pelaajat voivat myös käyttää "superpotkuja", jotka menevät suurella todennäköisyydellä maaliin, vaikka maalivahti asettuisi sen tielle. Länsimaissa peli julkaistiin myös kasetilla, jossa oli Nintendo World Cupin lisäksi Super Mario Bros. ja Tetris.


title: Nekketsu kōha Kunio-kun

text: Edellä mainittu peli ei jäänyt sarjan ainoaksi jalkapallopeliksi; vuonna 1993 peli sai suoraa jatkoa pelillä Kunio-kun no Nekketsu Soccer League, joka julkaistiin myös NES-konsolilla. Se toi mukanaan muutamia uusia ominaisuuksia, kuten mahdollisuuden hyppiä ja erilaiset sääolosuhteet. Tämäkään peli ei nähnyt julkaisua Japanin ulkopuolella. Soccer Leaguesta on tehty myös paranneltu versio Ninteno DS:lle.


title: Nekketsu kōha Kunio-kun

text: Julkaistiin NES:lle vuonna 1992 ja tunnetaan länsimaissa nimellä Crash'n The Boys: Street Challenge. Pelissä Nekketsun koulu oli haastettu urheilukisoihin, jotka sisälsivät erilaisia lajeja, kuten 400 metrin aitajuoksu, moukarinheitto, uinti, kattohyppely ja kaksintaistelu.


title: Nekketsu kōha Kunio-kun

text: Joulukuussa 1992 Japanissa julkaistu NES-peli (joissakin epävirallisissa käännöksissä nimellä "Riki Kunio"), jonka aiheena ovat taisteluturnaukset. Kunio, Riki ja monet muut hahmot ottavat osaa taistelulajien taitamista mittaavaan turnaukseen, jossa taistelut käydään kahden henkilön joukkueissa. Tätäkään ei nähty Japanin ulkopuolella.


title: Nekketsu kōha Kunio-kun

text: 1993 NES:lle julkaistu katukoripallopeli. Pelin juoni on kutakuinkin sellainen että Kunio-Kun voittaa tietovisassa matkan Yhdysvaltoihin. Riki ja Godai salamatkustavat hänen mukanaan sinne. Yhdysvalloissa he liittyvät katukoripalloturnaukseen. Dunk Heroes on varsin väkivaltainen versio katukoripallosta, sillä vihollisjoukkueen pelaajia voi lyödä ja potkia ilman rangaistusta. Tätäkään peliä ei julkaistu Japanin ulkopuolella, mutta epävirallinen fanikäännös on olemassa.


title: Nekketsu kōha Kunio-kun

text: Atlus ja Million Corp. julkaisivat vuosina 2005–2006 Game Boy Advancelle kolme "Kunio-kun Nekketsu Collection" -nimellä kulkevaa peliä, joissa pelattavina oli muutamia pelisarjan tunnetuimpia NES-pelejä. Nämä kokoelmat julkaistiin vain Japanissa.


title: Ruud Jolie

text: Rudolf "Ruud" Adrianus Jolie (s. 19. huhtikuuta 1976 Tilburg, Alankomaat) on Within Temptation -yhtyeen kitaristi.


title: Ruud Jolie

text: Jolie syntyi vanhempiensa ainoaksi lapseksi Tilburgissa, Alankomaissa vuonna 1976. Ennen uraansa Within Temptationissa hän toimi yhtyeissä Brotherhood Foundation ja Vals Licht. Hän tapasi Within Temptationin jäsenet ensimmäistä kertaa Brotherhood Foundationin soittaessa Dynamo-festivaaleilla Tšekissä vuonna 1998. Hän liittyi Within Temptationiin vuonna 2001.


title: Ruud Jolie

text: Jolie on maininnut lempiyhtyeikseen ja -artisteikseen Iron Maidenin, Pain of Salvationin, Opethin, Coheed and Cambrian, Alison Kraussin ja Nickel Creekin.


title: Puukeskus

text: Puukeskus Oy oli puupohjaisten tuotteiden ja rakennustarvikkeiden jälleenmyyjä, jolla oli Suomessa 23 toimipistettä, 3 Venäjällä sekä yksi tytäryhtiö Virossa. Vuonna 2014 se fuusioitui Starkki-rautakauppaketjun kanssa, ja maaliskuussa 2015 yhteiseksi uudeksi toiminimeksi otettiin Stark.


title: Puukeskus

text: Puukeskus perustettiin vuonna 1929, ja siitä tuli osa UPM-konsernia vuonna 1977. UPM myi Puukeskus Oy:n sijoitusyhtiö Tritonille ja Puukeskuksen toimivalle johdolle syksyllä 2006, ja vuonna 2014 Puukeskus siirtyi Starkki-rautakauppaketjun omistajalle, tanskalaiselle DT Group A/S:lle. Puukeskus oli Suomen kolmanneksi suurin rakennustarvikkeita myyvä kauppa.


title: Puukeskus

text: Espoo, Helsinki, Joensuu, Jyväskylä, Kajaani, Kokkola, Kouvola, Kuopio, Lahti, Lappeenranta, Lohja, Mikkeli, Oulu, Pori, Rovaniemi, Savonlinna, Seinäjoki, Tallinna, Tampere, Tornio, Turku, Vaasa, Vantaa.


title: Ballististen ohjusten torjuntaohjus

text: Ballististen ohjusten torjuntaohjus (, joka usein kirjoitetaan suomeksi ABM-ohjus) on ohjustentorjuntaohjus ballististen ohjusten, kuten mannertenvälisten ydinohjusten, torjuntaan.


title: Ballististen ohjusten torjuntaohjus

text:
Yhdysvalloissa alettiin tutkia ohjustorjuntaohjuksia toisen maailmansodan jälkeen 40-luvulla. Mutta varsinainen alku tapahtui 50-luvun lopuilla.
Yhdysvallat kehitteli ABM-järjestelmää 1950–1970-luvuilla muun muassa Nike Zeus-ohjuksen pohjalta.. Näitä varhaisia torjuntaohjuksia rasitti mm tuon aikaisten tietokoneiden hitaus. Torjuntaohjushan pitää kyetä mahdollisimman nopeasti kääntämään kohti maaliaan.
70-luvun Safeguard-ohjelmassa oli Spartan ja
nopea lyhyen kantaman Sprint-ohjus.
Venäläiset alkoivat suunnitella omaa ABM-järjestelmäänsä 1958.
Neuvostoliitto loi Moskovan ympärille 1964 mennessä oman Galosh (SH-01/ABM-1) -järjestelmänsä.. He kehittivät järjestelmää edelleen 70-luvulla. 70-luvulla venäläiset loivat ABM 3 Gazelle/ABM 4 Gorgon-järjestelmän, joka vastasi amerikkalaista Spartan/Sprint-järjestelmää. He myös kehittivät ohjustorjuntapiirteitä ilmatorjuntaohjuksiinsa mm S-300-järjestelmään.


title: Ballististen ohjusten torjuntaohjus

text: ABM-ohjuksien käyttöä rajoitettiin tuntuvasti Yhdysvaltain ja Neuvostoliiton välillä vuonna 1972 sopimuksella, joka salli vain yhden sadan ohjuksen järjestelmän puolustamaan yhtä kohdetta. Yhdysvallat vetäytyi sopimuksesta kesäkuussa 2002, koska halusi puolustuskykyä Pohjois-Korean tapaisia ”rosvovaltioita” vastaan.


title: Ballististen ohjusten torjuntaohjus

text:
Vuonna 2010 Nato sopi kehittävänsä ohjuspuolustusjärjestelmiä siten että Eurooppaa suojaisi "ohjuskilpi", etenkin Iranin ohjuksia vastaan..
Venäjä vastusti ohjuspuolustushanketta alusta asti. Se katsoi uuden sukupolven ABM-järjestelmän mitätöivän ydinpelottetaan. Yhdysvallat alkoi sijoittaa ohjuskilven ohjuksiaan Romaniaan vuonna 2016.


title: Andrei Abduvalijev

text:
Andrei Hakimovitš Abduvalijev (s. 30. kesäkuuta 1966 Leningrad) on 1990-luvulla menestynyt moukarinheittäjä. Hän voitti olympiakultaa ja kahdesti maailmanmestaruuden.
Kansainvälisellä tasolla Abduvalijev on kilpaillut neljän eri maajoukkueen väreissä. Vuonna 1985 hän voitti juniorien Euroopan mestaruuden. Ensimmäisen kerran hän ylitti 80 metriä vuonna 1988, jolloin hänen kauden paras tuloksensa oli 16. heinäkuuta Tšeljabinskissä heitetty 80,38. Oman ennätyksensä 83,46 hän heitti 26. toukokuuta 1990 Sotšissa. Ensimmäisissä aikuisten arvokisoissaan vuoden 1991 MM-kisoissa Tokiossa hän edusti Neuvostoliittoa ja sijoittui viidenneksi tuloksella 78,30. Aikaisemmin samana vuonna hän oli heittänyt Kiovassa tuloksen 82,80. Neuvostoliiton romahdettua Abduvalijevista tuli Tadžikistanin kansalainen. Vielä Barcelonan olympialaisissa hän edusti jo romahtaneen Neuvostoliiton urheilijoista koottua "yhdistynyttä joukkuetta", joka tunnettiin myös IVY:n joukkueena, ja voitti olympiakultaa tuloksella 82,54. Kultamitalin hän voitti myös seuraavana vuonna Stuttgartin MM-kisoissa (tulos 81,64). Vuonna 1994 hän voitti moukarikilpailut Pariisissa ja maailmancupissa Lontoossa. Hänen kauden parhaansa oli 83,36, jonka hän heitti 3. kesäkuuta Budapestissa. Vuonna 1995 Abdujalijev puolusti menestyksekkäästi MM-kultaansa Göteborgin MM-kisoissa tuloksella 81,56. Saman vuoden syyskuussa hän heitti vielä Taškentissa tuloksen 83,10 ja voitti Keski-Aasian mestaruuden.


title: Andrei Abduvalijev

text: Vuonna 1997 Abdulvalijev siirtyi edustamaan Uzbekistania. Heinäkuussa hän heitti Tulassa 82,66, mutta jäi Ateenan MM-kisoissa karsintaan. Vuonna 1998 hän voitti Aasian mestaruuden Fukuokassa, hopeaa Bangkokissa Aasian kisoissa ja saavutti kolmossijat maailmancupissa ja GP-finaalissa. Hän jatkoi uraansa aina vuoteen 2000 päästen joka vuosi yli 80-metrisiin tuloksiin, muttei enää yltänyt suursaavutuksiin arvokisoissa.


title: Andrei Abduvalijev

text: Aktiiviaikoinaan Abdujalevin mitat olivat 186 senttimetriä ja 112 kilogrammaa.


title: Álvaro Recoba

text: Álvaro Alexander Recoba Rivero (s. 17. maaliskuuta 1976 Montevideo) on uruguaylainen jalkapalloilija. Recoban espanjankielinen lempinimi on "El Chino", ja hänen äidinäitinsä on kiinalaissyntyinen. Hänet voidaan helposti lukea yhdeksi maailman parhaista vapaapotkujen antajista.


title: Álvaro Recoba

text: Recoba aloitti ammattilaisuransa kotimaassaan Danubion joukkueessa 1993, siirtyi erääseen maan johtavista seuroista Nacionaliin 1995, ja vuodesta 1997 hän on edustanut Milanon Interiä lukuun ottamatta kuuden kuukauden pestiä Venezian joukkueeseen 1999. Recoban pelipaikka on nouseva laita, ja hän on tehnyt runsaasti maaleja. Hän on myös erikoistilanteiden taitaja. Hän on kärsinyt toistuvista loukkaantumisista uransa aikana.


title: Álvaro Recoba

text: Recoba kuuluu Uruguayn jalkapallomaajoukkueeseen, ja vuoden 2002 jalkapallon maailmanmestaruuskisoissa hän teki maalin Senegalia vastaan.


title: Dog Man Star

text: Dog Man Star on Sueden toinen albumi. Se julkaistiin Nude Records -levymerkillä 10. lokakuuta 1994. Albumin tuotti Ed Buller. Dog Man Star oli Sueden viimeinen levytys, jolla oli mukana kitaristi Bernard Butler. Hän jätti yhtyeen Dog Man Starin äänityksen loppuvaiheissa. Albumilta julkaistiin singleinä "We are the Pigs", "The Wild Ones" ja "New Generation".


title: Dog Man Star

text: Kaikki kappaleet kirjoittivat Brett Anderson ja Bernard Butler:


title: Suede (albumi)

text: Suede on Sueden debyyttialbumi. Se julkaistiin Nude Records -levymerkillä 29. maaliskuuta 1993. Äänitys tehtiin vuosina 1992 ja 1993. Levy nousi välittömästi Britannian virallisen albumilistan ykköseksi ja Suede voitti sillä Mercury Prizen. Levyn tuotti Ed Buller.


title: Suede (albumi)

text: "Suedelta" julkaistiin singleinä "The Drowners", "Metal Mickey", "Animal Nitrate" ja "So Young". Vuonna 1998 Q-lehden lukijat äänestivät sen kaikkien aikojen 60. parhaaksi musiikkialbumiksi.


title: Santtu Hämäläinen

text: Santtu ”Sage” Hämäläinen (s. 1975 Savonlinna) on suomalainen muusikko, joka soittaa bassoa thrash metal -yhtye Mokomassa ja kitaraa The Machetessa. Jälkimmäisessä hän vastaa myös kappaleiden säveltämisestä. Hän on myös säveltänyt muutaman Mokoman kappaleen. Hämäläinen käyttää ESP-merkkisiä soittimia.


title: MH Motorcycles

text: MH Motorcycles (ennen Motorhispania) on vuonna 1942 perustettu espanjalainen moottoripyörävalmistaja, joka on erikoistunut mopoihin ja kevytmoottoripyöriin.


title: MH Motorcycles

text: Motorhispania perustettiin vuonna 1942 kun entinen Fiat-johtaja Oscar Rava teki sopimuksen Lancian tuonnista Barcelonaan. Rava oli lähtenyt maanpakoon Espanjaan hänen juutalaisten sukujuuriensa takia, Italian ollessa Mussolinin vallan alla. Toisen maailmansodan jälkeen Rava alkoi jälleenmyydä myös moottoripyöriä esim. Moto Guzzia. Rava alkoi itse valmistaa moottoripyöriä lentoyhtiö ISAn kanssa Sevillassa, jonne yhtiö muutti vuonna 1970.


title: MH Motorcycles

text: Motorhispanian tuotemallistoon kuuluu viisi erilaista mopomallia: Furia, FuriaMax, RYZ, MH10 ja RX, sekä neljä kevytmoottoripyörämallia: Duna, MH7, MH10 ja RX. Motorhispania valmistaa myös peugeotin XPS, XP7 sekä street 3 evo mopot.


title: CPI

text: CPI on vuonna 1991 perustettu taiwanilainen ajoneuvovalmistaja. CPI:llä on tehtaat Taiwanissa, Kiinassa ja Indonesiassa. Yritys valmistaa moottoripyöriä, skoottereita, mönkijöitä ja mopoja. Tehtaan kokonaistuotanto vuodessa on noin 1,4 miljoonaa yksikköä. Suomen markkinoille CPI tuli 2000-luvun alussa.


title: CPI

text: CPI tulee sanoista Cool, Practical ja Innovative.


title: CPI

text: Skootterit:


title: CPI

text: Mopot:


title: CPI

text: Mönkijät:


title: Jincheng (konevalmistaja)

text: Jincheng Group (lyhenne JC) on vuonna 1949 perustettu suuri kiinalainen hydrauliikkalaitteiden, moottoripyörien, skoottereiden ja mopojen valmistaja. Jincheng Group on suuren valtiollisen ilmailu- ja sotateollisuuskonsernin (Aviation Industry Corporation of China (AVIC)) tytäryhtiö.


title: Jincheng (konevalmistaja)

text: Suomessa Jinchengin mopoja ja skoottereita maahantuo Mopo Sport.Jinchengin lisenssillä valmistamia Monkey-mopoja:


title: Jincheng (konevalmistaja)

text: JC Sudoku on Jinchengin valmistama kevyt nykyaikainen 4-tahtinen moposkootteri. Jincheng on myös nykyajan monkeymerkki.


title: Vakiotanssi

text: Vakiotanssit ovat kilpatanssilajeja, joiksi luetaan seuraavat viisi tanssilajia:Vakiotanssien valssi on hidastempoinen (28–30 tahtia minuutissa) 3/4-jakoinen musiikki. Tanssilajia kutsutaan usein myös hitaaksi englantilaiseksi valssiksi ja se tanssitaan aina vakiotanssikilpailun ensimmäisenä tanssina.


title: Vakiotanssi

text: Tango on nelijakoinen (31–33 tahtia minuutissa) musiikki. Kilpatangossa pyritään staccato-maiseen askellukseen toisin kuin muissa vakiotansseissa, jossa liikkeen tulee olla jatkuvaa. Tango poikeaa muutoinkin muista vakiotansseista sillä askeleet kohdistuvat latinalaistanssien tapaan lattiaa kohden eivätkä tanssisuuntaan ("lattian päällä liidellen").


title: Vakiotanssi

text: Wienervalssi on 3/4-jakoinen nopeatempoinen (58–60 tahtia minuutissa) musiikki. Kuvioita on hyvin vähän, joista tyyppillisimpiä ovat kahden tahdin mittaiset oikea ja vasen käännös.


title: Vakiotanssi

text: Foxtrot on 4-jakoinen (28–30 tahtia minuutissa) musiikki. Kilpafoxi monipuolisine kuvioineen on hyvin elegantti tanssi, jossa liike on jatkuvaa ja hallittua. Foxin rauhallinen tempo takaa kilpatanssiparille lepohetken kahden nopeatempoisen musiikkilajin välissä.


title: Vakiotanssi

text: Quickstep on 2/4 tai 4/4-jakoinen nopeatempoinen (noin 50 tahtia minuutissa) musiikkilaji, jota tanssitaan yhtenä viidestä vakiotanssista tanssikilpailuissa. Musiikkina quickstep on hyvin samankaltainen nopean foxtrotin kanssa, mutta tanssikuvioiltaan ja tekniikaltaan se on hyvin erilainen.


title: Latinalaistanssi

text: Latinalaistanssit ovat kilpatanssilajeja, joiksi luetaan seuraavat tanssit:Samba on 4-jakoinen nopeatempoinen brasilialaisperäinen tanssi. Samba tanssitaan tanssikilpailuissa ensimmäisenä


title: Latinalaistanssi

text: Cha-cha on 4-jakoinen alun perin mambosta kehittynyt tanssi. Se yleistyi 1950-luvulla, jolloin sitä kutsuttiin "triplamamboksi". Nimitys muuttui myöhemmiin cha-cha-cha:ksi, joka tulee tanssin perusrytmille luonteenomaisesta synkooppiaskeleesta (nel-et-yks).


title: Latinalaistanssi

text: Rumba on 4-jakoinen hidastempoinen alun perin Kuubasta lähtöisin oleva tanssi. Periaatteeltaan rumbaa voitaisiin luokitella kosiotanssiksi, jossa mies yrittää vietellä naista tanssillaan ja myös toisin päin. Rumban tärkeimpiin huomioitaviin seikkoihin tanssittaessa kuuluu katsekontaktin säilyminen ja "viekoittelevat" liikeradat.


title: Latinalaistanssi

text: Paso-doble on espanjalaista alkuperää oleva "härkätaistelua" kuvaava tanssi, jossa mies esittää härkätaistelijaa ja nainen on ajoittain "muléta" (härkätaistelijan punainen viitta) ja ajoittain härkä. Tanssin tunnusmerkkeihin kuuluu jämäkkyys ja lähes sotilaallisen tarkka ajoitus sekä kurinalaisuus kuvioiden suorituksessa. Kurinalaisuus näkyy myös ennalta määrätyssä koreografiassa, joka on vietävä musiikin alusta loppuun saakka jotta kuvioiden ajoitukset säilyvät musiikin luonteelle sopivina (muissa kilpatansseissa esimerkiksi parien törmäilystä aiheutuva tauko ei haittaa, sillä pari voi jatkaa tanssia valitsemastaan kohdasta koreografiaa).


title: Latinalaistanssi

text: Jive on peräisin Yhdysvalloista ja sitä tanssitaan 4-jakoiseen musiikkiin. Tanssi on luonteeltaan nopea ja iloinen.


title: Ruhlebenin metroasema

text: Ruhlebenin metroasema on Berliinin metron linjan U2 läntinen pääteasema. Se sijaitsee Ruhlebenissä, Charlottenburg-Wilmersdorfin hallintoalueella. Asema avattiin 22. joulukuuta 1929. Asema on esteetön. MetroBus-linja M45 kulkee aseman ohi.


title: Kainalokarva

text: Kainalokarvat ovat muodostelma karvoja, jotka kasvavat miehillä ja naisilla kainalokuopassa. Ne alkavat kasvaa ihmisen ollessa murrosiässä. Tytöillä ensimmäiset kainalokarvat ilmaantuvat tyypillisesti 12–14-vuotiaana, pojilla noin 13–15-vuotiaana. Toisin kuin hiukset, kainalokarvat kasvavat vain muutaman sentin (3–8 cm) pituisiksi. Pojilla kainalokarvoitus alkaa kasvamaan lähes poikkeuksetta häpykarvoituksen ilmaantumisen jälkeen. Tytöillä kainalokarvat voivat olla ensimmäinen merkki murrosiän alkamisesta, tai ne voivat yhtä lailla alkaa kasvamaan vasta useamman vuoden kuluttua rintojen kasvun alkamisesta. Suurimmalla osalla tytöistä kainalokarvoitusta alkaa ilmaantua samoihin aikoihin, kun kuukautiset alkavat.


title: Kainalokarva

text: Kainalokarvojen fysiologista tarkoitusta ei täysin tiedetä. Niiden on ehdotettu keräävän ja säännöstelevän feromoneja, mutta nykyään feromonien aiheuttamat hajut koetaan yleensä epämiellyttäviksi. Toisaalta kainalokarvat saattavat vähentää ihon hankausta liikuttaessa.


title: Kainalokarva

text: Suurin osa länsimaisista naisista ajaa karvoja ainakin jossain elämänsä vaiheessa. Tämä on kulttuurinen ilmiö, joka on tauon jälkeen yleistynyt 1900-luvun jälkipuoliskolla ja liittyy myös vaatemuotiin. Myös jokin osa miehistä ajaa karvoja. Karvojen poistamista voi yrittää perustella sekä ulkonäkösyillä että hien hajun vähentymisellä, sillä hajulla on joidenkin mukaan tapana pinttyä karvaisiin kohtiin. Erityisesti feministisessä liikkeessä, hippiliikkeissä ja luonnollisuutta korostavissa piireissä naisetkin antavat karvojensa kasvaa. Karvojen kasvu on tulossa uudelleen muotiin.


title: Kainalokarva

text:
Vuonna 2006 tehty kysely 15 000:lle 11–18-vuotiaille amerikkalaisille keräsi seuraavanlaiset tilastot
Kysely kertoi, että lähes jokaisella 15-vuotiaalla on kainalokarvoitusta. Neljällä viidesosalla karvoitus ilmestyi 13–14-vuotiaana. Suurimmalla osalla on 16-vuotiaana aikuisen karvoitusta vastaava karvoitus, mutta 20 %:lla se on vasta 17–18-vuotiaana.


title: Olympia-Stadionin metroasema

text: Olympia-Stadionin metroasema on Berliinin metron linjan U2 asema, joka avattiin 8. kesäkuuta 1913. Asema sijaitsee Berliinin olympiastadionin ja Grunewaldin metrovarikon vieressä. Asema on esteetön.


title: As Blood Runs Black

text: As Blood Runs Black on yhdysvaltalainen deathcore-yhtye. Yhtye toimii pääasiassa Los Angelesissa, Kaliforniassa. Sillä on levytyssopimus Mediaskare Recordsin kanssa. Yhtye julkaisi esikoisalbumin Allegiance vuonna 2006.


title: Neu-Westendin metroasema

text: Neu-Westend on Berliinin metron asema linjalla U2. Asema sijaitsee Westendin kaupunginosassa Charlottenburg-Wilmersdorfissa. Asemalla ei ole hissejä ja se avattiin 20. toukokuuta 1922.


title: Wienervalssi

text: Wienervalssi eli wieninvalssi on 3/4-jakoinen nopeatempoinen (noin 60 tahtia minuutissa) musiikkilaji. Valssi on myös 3/4-jakoinen, mutta hitaampi tempolla 30 tahtia/minuutti. Wienervalssi on suosittu tanssimusiikkina ja on myös kilpatanssilaji vakiotansseissa. Nykyään wienervalssia tanssitaan usein myös lukion vanhojen tanssiaisissa. Ehkäpä wienervalssi on monimutkaisine tanssikuvioineen kaikkien tanssiaisten näyttävin.


title: Ace Combat (pelisarja)

text: Ace Combat on japanilaisen Namco-pelitalon kehittämä ja tuottama ilmataistelupelisarja PlayStationille, PlayStation 2:lle, Xbox 360:lle ja Nintendo 3DS:lle. Vaikka peleissä pelaaja ohjastaa hävittäjälentokonetta, sarjan pelit eivät kuitenkaan ole varsinaisia lentosimulaattoreita.


title: Ace Combat (pelisarja)

text: Ensimmäinen "Ace Combat" -sarjan peli ilmestyi PlayStationille vuonna 1995. Peliä markkinoitiin Pohjois-Amerikassa ja Euroopassa nimellä "Air Combat", ja se oli yksi PlayStationin Platinum range -sarjan kuudesta alkuperäisestä pelistä. Namco oli aikaisemmin, vuonna 1992, julkaissut kolikkopelin nimeltä "Air Combat".


title: Ace Combat (pelisarja)

text: "Ace Combat" sai suurta suosiota pelaajien keskuudessa, joten vuonna 1997 sille julkaistiin jatko-osa "Ace Combat 2". Peli sisälsi, paitsi tarkemman grafiikan, myös joukon uusia ominaisuuksia kuten tehtävien opastuksen, salaisia karttoja, mahdollisuuden ostaa uusia lentokoneita sekä kolme erilaista loppuratkaisua. "Ace Combat 2:sta" tuli nopeasti eräs PlayStationin historian suositummista peleistä.


title: Ace Combat (pelisarja)

text: Kolmas ja viimeinen PlayStationille julkaistu "Ace Combat" oli "" vuodelta 1999. Muista sarjan peleistä poiketen "Ace Combat 3: Electrosphere" sijoittui kaukaiseen tulevaisuuteen ja sisälsi suuren joukon kuvitteellisia, futuristisen näköisiä lentokoneita. Tämän vuoksi peli kohtasi ankaraa kritiikkiä Pohjois-Amerikassa ja Euroopassa aikaisempien pelien faneilta, joskin Japanissa peli oli paljon suositumpi. Pelin japanilainen versio sisälsi hyvin tapahtumarikkaan tarinan, anime-tyylisiä välivideoita, useita loppuratkaisuja sekä 52 tehtävää, mutta länsimaissa julkaisussa versiossa oli ainoastaan 36 tehtävää ja paljon suoraviivaisempi juoni.


title: Ace Combat (pelisarja)

text: PlayStation 2:n ensimmäinen "Ace Combat" oli "", joka julkaistiin Euroopassa nimellä "Ace Combat: Distant Thunder". PlayStation 2:n suuremmat tehot mahdollistivat entistä yksityiskohtaisemman ja kauniimman grafiikan, jota lukuisat pelikriitikot ylistivät. Peli sai myös hyviä arvosanoja pelimekaniikkansa ja tarinansa ansiosta. Myös seuraava peli, "", sai kriitikoilta hyviä arvosanoja. Peli julkaistiin Euroopassa nimellä "Ace Combat: Squadron Leader". Useimpien sarjan fanien mielestä "Ace Combat 5: The Unsung War" sisälsi sarjan parhaimman ja syvällisimmän tarinan.


title: Ace Combat (pelisarja)

text: Vuonna 2006 sarjaa jatkoi "", joka sijoittui varhaisempaan aikaan, ja sen vuoksi sisälsi vanhanaikaisempia toisen sukupolven hävittäjiä, kuten Saab 35 Drakenin. Samana vuonna PlayStation Portablelle julkaistiin "".


title: Ace Combat (pelisarja)

text: 2013 Ilmainen pelattava:Ace Combat infinity


title: Ace Combat (pelisarja)

text: "Ace Combat" -peleissä pelaaja omaksuu nimettömän lentäjäalokkaan rooliin. Pelin aikana lentäjä saa mainetta ja lopulta hänestä muotoutuu milteipä legendaarinen sotasankari. Pelit eivät ole lentosimulaattoreita, vaan pikemminkin arcade-tyylistä räiskintää. Pelit eivät ole erityisen realistisia; esimerkiksi jälkipoltinta voi käyttää rajattomasti ja eräät lentokoneet kykenevät kantamaan jopa sataa ohjusta. Peleissä kuitenkin esiintyy joukko kuuluisia, tarkkaan mallinnettuja nykyajan lentokoneita, kuten F-16 Fighting Falcon, F-22 Raptor, MiG-29 Fulcrum ja YF-23 Black Widow II. Peleissä kuitenkin myös esiintyy muutamia puhtaaseen mielikuvitukseen pohjautuvia ”superlentokoneita”, kuten XFA-27 ja X-02 Wyvern.


title: Ace Combat (pelisarja)

text: Vaikka "Ace Combat" -pelit sijoittuvatkin maapallolle, sarjan maailmankartta on erinäköinen kuin oikeassa maailmassa; esimerkiksi mantereet muistuttavat vain etäisesti ”oikeita” esikuviaan. Peleissä esiintyvät valtiot ovat kokonaan fiktiivisiä, mutta ne pohjautuvat oikeisiin valtioihin; esimerkiksi Osea pohjautuu Yhdysvaltoihin, ja sen kilpailija Yuktobania muistuttaa Neuvostoliittoa. Osean ja Yuktobanian välinen kilpailu ja asevarustelu on saanut vaikutteita kylmästä sodasta. Pelin juonikuvaukset sisältävätkin paljon viittauksia reaalimaailman sotiin ja taisteluihin, kuten "Ace Combat 5: The Unsung Warin" Dresdenen kaupungin pommitus, joka on suora viittaus toisen maailmansodan aikaiseen Dresdenin pommitukseen.


title: Ace Combat (pelisarja)

text: Sarja on saanut huomiota sillä, että sen musiikki on erityisen huolellisesti. Kahden ensimmäisen "Ace Combat" -pelin musiikkiraita koostui rockista, mutta kolmannessa musiikkityyli vaihtui teknoon. Kolme seuraavaa peliä käyttivät mahtipontista orkesterimusiikkia, johon oli käytetty muiden muassa Varsovan sinfoniaorkesteria sekä vanhaa kirkkomusiikkia. "Ace Combat X: Skies of Deceptionissa" musiikkityyli on palannut takaisin teknoon.


title: Quickstep

text: Quickstep on 2/4 tai 4/4-jakoinen nopeatempoinen (noin 50 tahtia minuutissa) musiikkilaji, jota tanssitaan yhtenä viidestä vakiotanssista tanssikilpailuissa. Musiikkina quickstep on hyvin samankaltainen nopean foxtrotin kanssa, mutta tanssikuvioiltaan ja tekniikaltaan se on hyvin erilainen.


title: Quickstep

text: Quickstep kehittyi Englannissa 1920-luvulla foxtrotin ja charlestonin sulautuessa yhteen nopeatempoisen musiikin tanssiksi. Quickstep on nykyisin foxtrottiin nähden hyvin erilainen muun muassa miehen astuessa tyypillisissä kuvioissa jalat yhteen. Monet kuviot ja tanssitekniikka ovatkin nykyään hyvin lähellä valssia, joka tanssitaan 3/4 rytmiin.


title: Quickstep

text: Quickstep vähitellen muotoutui tanssiksi, jossa liikutaan paljon. Kuviot sisältävät hyppyjä, juoksuja, nopeita askelia ja pyörimistä. 1900-luvun lopulle tultaessa edistyneiden tanssijoiden quickstep-kuviot nopeutuivat entisestään. Alkuaikojen kuvioiden sisältäessä vain nopeita ja hitaita askelia (esimerkiksi ajoitus nopea-nopea-hidas) nopeammat, musiikin iskujen väliin astututtavat ajoitukset (esimerkiksi nopea-ja-nopea-ja-nopea-nopea-hidas (sisältäen siis seitsemän askelta)), ovat nykyään quickstepille hyvin luonteenomaisia.


title: Quickstep

text: 1800-luvulla quickstep-nimeä käytettiin myös eräästä marssinomaisesta tanssista, jolla ei ole mitään yhteyttä nykyiseen quickstep-tanssiin.


title: Quickstep

text: Quickstep on foxtrotin tapaan hyvin elegantti, liikkeeltään jatkuva. Hyvä quickstep-tanssija näyttää hyvin kepeältä jaloistaan ja musiikin luonteen mukaisesti liike on hyvin nopeaa. Tanssikilpailuissa soitettuna quickstep-musiikin tulee olla tempoltaan 50–52 tahtia minuutissa.


title: Quickstep

text: ""No Me Voy Sin Bailar"", Ana Belen


title: Quickstep

text: Kilpatanssissa noudatetaan Suomen tanssiurheiluliiton sääntöjä, joissa on määritelty erikseen eri taitoluokissa sallitut kuviot:


title: Quickstep

text: F - LUOKKA


title: Quickstep

text: E – LUOKKA


title: Quickstep

text: D – LUOKKA


title: Quickstep

text: C - LUOKKA


title: Matti Ryhänen

text: Matti Johannes Ryhänen (s. 6. kesäkuuta 1939 Iisalmi) toimi kansanedustajana vuosina 1995–1999. Koulutukseltaan hän on sosionomi. Ennen kansanedustajakauttaan hän toimi KELA:n paikallisjohtajana ja ministerin erityisavustajana. Ryhänen nousi vuoden 1995 eduskuntavaaleissa eduskuntaan Kristillisen liiton riveistä, mutta siirtyi pian tämän jälkeen Suomen Keskustaan, missä hän oli ollut monia vuosia vaikuttajana aikaisemmin.


title: Matti Ryhänen

text: Ryhäsen vanhemmat ovat maanviljelijä Matti Ryhänen ja emäntä Katri Ryhänen. Hän oli naimisissa yhteiskuntatieteiden tohtorin Tuula Maria Talvitien kanssa vuosina 1976–2003.


title: Matti Ryhänen

text: Sotilasarvoltaan hän on kersantti.


title: Herttoniemen yritysalue

text: Herttoniemen yritysalue () on Helsingin Herttoniemeen kuuluva, runsaasti työpaikkoja tarjoava osa-alue.


title: Herttoniemen yritysalue

text: Alueen nimi oli aikaisemmin "Herttoniemen teollisuusalue" (), mutta vuoden 2013 alussa se muutettiin kaupunginhallituksen päätöksellä Herttoniemen yritysalueeksi. Uusi nimi oli jo ennestään ollut vakiintumassa käyttöön, sillä alueella toimii monenlaisia yrityksiä mutta enää vähenevässä määrin teollisuutta.


title: Herttoniemen yritysalue

text: Teollisuusalue on kuitenkin tehottomasti rakennettu ja sijainnin takia on selvää, että enin osa alueesta ennen pitkää päätyy Helsingin suuren asunnontuotantotarpeen takia asuntorakentamiseen. Tänne voitaisiin sijoittaa ainakin 10 000 asukasta, kun vuonna 2015 tällä lähes neliökilometrin alueella asui vain 608 asukasta.


title: Herttoniemen yritysalue

text: Itäväylä rajaa Herttoniemen yritysaluetta lännen ja pohjoisen suunnista. Idässä Pikkupurontien ja Sahaajankadun toimitilat luetaan vielä tähän yritysalueeseen. Sen sijaan Sahaajankujan päässä sijaisteva vesitorni kuuluu jo naapurialue Roihuvuoreen. Etelässä teollisuusalueen reunana toimivat Linnanrakentajantie ja Abraham Wetterin tie.


title: Herttoniemen yritysalue

text: Herttoniemen teollisuusalue liitettiin muun Herttoniemen mukana Helsinkiin suuren alueliitoksen yhteydessä vuonna 1946. Jo tuolloin Herttoniemessä toimi runsaasti teollisuutta, vaikka alue kasvoikin juuri 1940-luvulla.


title: Herttoniemen yritysalue

text: Nykyisin yritysalue muodostaa yhä merkittävän työpaikka-alueen Helsingissä. Herttoniemen yritysalueelle on sijoittunut kaupan alan yrityksiä, siellä on tuotantotiloja ja toimistoja. Alueella toimii esimerkiksi rautakauppoja, pakkaus- ja vaatetusalan yrityksiä (alueella mm. Marimekon tehtaanmyymälä), lukuisia autoalan myymälöitä ja korjaamoja. Yritysten ja palveluiden keskellä on Asentajanpuisto. Alueella toimii myös useita lääke- ja terveydenhuoltoteknologiaan erikoistuneita yrityksiä. Herttoniemen metroaseman lähistölle on kehittynyt myös yrityspuistotyyppistä toimintaa. Alueella asui 608 henkeä vuonna 2015; työpaikkoja se tarjoaa 5325:lle (31.12.2003).


title: Herttoniemen yritysalue

text: Kulkuyhteydet ovat Herttoniemen yritysalueelle melko hyvät. Metro pysähtyy alueen pohjoisreunalla Herttoniemen ja Siilitien asemilla. Bussilinjoista 79 kulkee Sorvaajankadun ja Siilitien kautta; moni muu linja alueen etelä-, länsi- tai pohjoissivustoja myöten.


title: Herttoniemen yritysalue

text: Laivalahdenkadun varteen on suunniteltu veistospuistoa.


title: Are You Dead Yet?

text: Are You Dead Yet? on suomalaisen metallimusiikkia soittavan Children of Bodom -yhtyeen viides studioalbumi. Se julkaistiin vuonna 2005. Se on ensimmäinen Children of Bodomin albumi jolla soittaa kitaristi Roope Latvala. Latvala soittaa albumilla kaksi sooloa. Albumi sisältää tunnetut kappaleet ”Are You Dead Yet?”, ”Living Dead Beat” ja singlet ”In Your Face” ja ”Trashed, Lost & Strungout”. Kappaleista ”Are You Dead Yet?”, ”In Your Face” ja ”Trashed, Lost & Strungout” on tehty musiikkivideot.


title: Are You Dead Yet?

text: "Are You Dead Yet?" on Children of Bodomin myydyin albumi. Sitä on myyty yli 200 000 kappaletta.


title: Wigger

text: Wigger (myös Wigga, Whigger, engl. sanasta ""white nigger"", (""valkoihoinen neekeri""), tai "wannabe nigger", on slangisana, jolla kuvataan valkoihoista ihmistä, joka matkii yhdysvaltalaisten tummaihoisten hip hop -kulttuurin stereotyyppisiä piirteitä eli lähinnä muotityyliä (mm. ylisuuret vaatteet, roikkuvat housut ja päässä vinossa oleva lippalakki) ja puhetapaa. Populaarikulttuurissa varmasti tunnetuin "wigger" on Sascha Cohenin esittämä hahmo Ali G.


title: Leninin palkinto

text: Leninin palkinto () oli Neuvostoliiton korkeimpia tunnustuspalkintoja. Palkinto jaettiin V. I. Leninin syntymäpäivänä 22. huhtikuuta, ja se myönnettiin tieteen, tekniikan, kirjallisuuden, arkkitehtuurin ja taiteen alalla suoritetusta työstä. Palkinto myönnettiin enintään 50 henkilölle vuodessa. Palkinto perustettiin 23. kesäkuuta 1925. Vuosina 1935–1956 palkintoa ei myönnetty, vaan sen korvasi Stalinin palkinto. 15. elokuuta 1956 palkinto palautettiin, ja sitä myönnettiin vuoteen 1990 saakka.


title: Leninin kansainvälinen rauhanpalkinto

text: Leninin kansainvälinen rauhanpalkinto oli Neuvostoliiton jakama Nobelin rauhanpalkintoa vastaava tunnustus. Palkinto perustettiin vuonna 1949 nimellä "Stalinin kansainvälinen rauhanpalkinto". Palkinnon myönsi Neuvostoliiton hallituksen nimittämä kansainvälinen raati merkittäville henkilöille, joiden katsottiin lujittaneen kansojen välistä rauhaa. Päinvastoin kuin Nobelin rauhanpalkinto, Leninin rauhanpalkinto myönnettiin tavallisesti useille henkilöille samana vuonna. Vuonna 1956 Nikita Hruštšovin valtaannousun jälkeen tunnustus nimettiin "Leninin kansainväliseksi rauhanpalkinnoksi". Kaikkia palkinnon aikaisemmin saaneita pyydettiin palauttamaan palkintonsa, jotta se voitiin korvata uudella.


title: Kuramagomed Kuramagomedov

text: Kuramagomed Šaripovitš Kuramagomedov (s. 21. maaliskuuta 1978 Dagestanin ASNT) on venäläinen raskaan sarjan vapaapainija.


title: Kuramagomed Kuramagomedov

text: Kuramagomedov edusti ensi kertaa Venäjää maajoukkuetasolla vuonna 1995. Sen jälkeen hän on saavuttanut lukuisia aikuisten arvokisamitaleita. 1997 MM-kisoista hän voitti kultaa, samoin 1999, 2002, 2005, 2006 EM-kisoista ja 2007 EM-kisoista. 2004 EM-kisoista ja 2006 MM-kisoista hän saavutti hopeaa. Venäjän mestaruuden hän on voittanut kuusi kertaa.


title: Kuramagomed Kuramagomedov

text: Kuramagomedovin seura on KSB TsSKA. Häntä valmentavat Ruslan Abijev ja Asabulla-Ali Magomedov. Hän asuu Mahatškalassa ja opiskelee Dagestanin yliopiston oikeustieteellisessä tiedekunnassa.


title: Adam Saitijev

text: Adam Hamidovitš Saitijev (s. 11. joulukuuta 1977 Hasavjurt, Dagestanin ASNT) on venäläinen entinen vapaapainija, olympiavoittaja ja maailman- sekä euroopanmestari. Kansallisuudeltaan hän on tšetšeeni.


title: Adam Saitijev

text: Saitijev lukeutuu yhdessä veljensä Buvaisan kanssa viime vuosien parhaisiin vapaapainijoihin maailmassa. Vuonna 1996 hän muutti veljensä perässä Krasnojarskiin. Seuraavana vuonna hän voitti Venäjän mestaruuden 69 kilogramman sarjassa ja pääsi maajoukkueeseen. Vuonna 1998 hän saavutti maailmancupissa hopeaa ja EM-kisoissa pronssia. 1999 hän voitti 76 kilogramman painoluokassa Venäjän mestaruuden ja saavutti kultaa myös MM- ja EM-kisoissa. Seuraavana vuonna hän voitti kolmannen Venäjän mestaruutensa, tällä kertaa 85 kilon sarjassa. Kultamitalin hän voitti kyseisenä vuonna myös Sydneyn olympialaisista. Kultamitalit hän voitti vielä 2002 MM-kisoista sekä 84-kiloisissa 2006 Moskovan EM-kisoista, jotka jäivät hänen viimeisiksi kansainvälisiksi arvokilpailuikseen.


title: Adam Saitijev

text: Saitijev elää ja asuu Krasnojarskissa. Häntä valmensiavat S. Gašimov ja Viktor Aleksejev.


title: Painin maailmanmestaruuskilpailut

text: Painin maailmanmestaruuskilpailut järjestetään joka vuosi syyskuussa tai lokakuussa lukuun ottamatta joka neljättä vuotta, jolloin järjestetään kesäolympialaiset. Kilpailut järjestää kansainvälinen painiliitto UWW. Nykyään kaikkien kolmen painimuodon, kreikkalais-roomalaisen painin, vapaapainin ja naisten painin kilpailut käydään samoissa kisoissa.


title: Painin maailmanmestaruuskilpailut

text: Ensimmäiset viralliset maailmanmestaruuskilpailut järjestettiin jo vuonna 1904 Wienissä, mutta vuosina 1923–1949 kisoja ei järjestetty. Alkuvuosina järjestettiin myös useita epävirallisia MM-kilpailuja. Aina 1950-luvulle asti kilpailtiin vain kreikkalais-roomalaisessa painissa. Sittemmin ryhdyttiin järjestämään vapaapainijoille omia MM-kilpailuja, välillä yhdessä kreikkalais-roomalaisten kanssa, välillä erikseen. Samoin oli asian laita naispainin kanssa.


title: Painin maailmanmestaruuskilpailut

text: Epäviralliset maailmanmestaruuskilpailut kursiivilla.


title: Bernard Butler

text: Bernard Butler (s. 1. toukokuuta 1970, Lontoo) on brittiläinen muusikko ja musiikkituottaja. Hän toimi vuosina 1991-1994 Sueden kitaristina, mutta jätti yhtyeen "Dog Man Star" -albumin äänitysten aikana. Hänet korvasi Richard Oakes.


title: Bernard Butler

text: Butler perusti vuonna 1994 yhdessä laulaja David McAlmontin kanssa McAlmont and Butler -nimisen duon. Vuonna 1997 hän toimi lyhytaikaisesti The Verven kitaristina, kun Nick McCabe oli lähtenyt yhtyeestä. Hän oli myös ehdolla Paul Arthursin seuraajaksi Oasiksessa.


title: Bernard Butler

text: Nykyään Butler toimii yhdessä Sueden entisen laulajan Brett Andersonin kanssa yhtyeessä The Tears. Butler on julkaissut myös kaksi sooloalbumia ja tehnyt soundtrackin elokuvaan "The James Gang". Hän on tuottanut mm. Sparksin, Edwyn Collinsin, Aimee Mannin, Neneh Cherryn, Tim Boothin, Manic Street Preachersin, Eddi Readerin, Hopperin, Roy Orbisonin, Bert Janschin ja The Libertinesin levyjä. Hän on soittanut livenä The Cranberriesin, Paul Wellerin, Teenage Fanclubin ja Manic Street Preachersin kanssa ja soittanut "Velvet Goldminen" soundtrackilla (1998).


title: Palkki (rakennusosa)

text: Palkin tehtävä rakenteessa on yleensä kannatella ylempiä rakenteita kuten lattialaattaa, välipohjaa, yläpohjaa, kattoa, ovi- tai ikkuna-aukkoa.


title: Palkki (rakennusosa)

text: Palkkeja valmistetaan yleisesti puusta, betonista ja metalleista. Yleisin palkin valmistusmateriaali Suomessa talonrakentamisessa on puu. Muita palkkimateriaaleja ovat betoni, teräs ja alumiini.Yleisin puinen palkkityyppi on massiivipuinen palkki, joka on tehty yhdestä kappaleesta. Massiivipuupalkit luokitellaan lujuutensa mukaan neljään luokkaan: T18, T24, T30, T40 (mitä suurempi numero sitä kantavampi palkki). Koneella lajitellut palkit merkitään lisäksi M-kirjaimella (esimerkiksi MT24).


title: Palkki (rakennusosa)

text: Liimapuupalkki on puulamelleista liimaamalla tehty kerrosrakenne. Palkissa on vähintään neljä lamellia. Palkin ylin ja alin lamelli ovat suurimmassa rasituksessa, joten niiden virheettömyyteen kiinnitetään erityistä huomiota. Liimapuu on yleisimmin lujuusluokkaa L40, joka vastaa eurooppalaista GL32-luokkaa.


title: Palkki (rakennusosa)

text: Kertopuupalkki on havupuuviiluista liimaamalla koottu palkki. Kertopuupalkki on lujempi ja jäykempi kuin massiivipuupalkki.


title: Palkki (rakennusosa)

text: Teräsbetonipalkit voidaan valmistaa työmaalla tai tehtaassa. Terästen (harjateräs/teräspunokset) tehtävänä on ottaa vastaan vetojännitys ja betonin puristusjännitys. Betonin vetolujuus on heikko, mutta puristuslujuus sen sijaan erittäin hyvä.


title: Palkki (rakennusosa)

text: Yksiaukkoisessa palkissa puristus sijoittuu palkin yläreunaan ja veto taas alareunaan, jonka vuoksi harjateräkset on sijoitettu pääosin palkin alapintaan, vähintään 20 mm suojaavan betonikerroksen sisään. Tehdasvalmisteiset teräsbetonipalkit voidaan esijännittää, jolloin niiden kantokyky kasvaa.


title: Palkki (rakennusosa)

text:
Metalleista yleisin valmistusmateriaali on teräs.
Myös alumiinista tehdään nykyisin kantavia rakenteita käyttämällä laserhitsausta ja hitsaamalla alumiinilevyt kotelorakenteiksi, jolloin saadaan merkittävästi lisää kantavuutta.


title: Palkki (rakennusosa)

text: Muista materiaaleista lähinnä muovin käyttö on lisääntynyt rakentamisessa, ja nykyisin myös kantavia rakenteita on valmistettu muovista. Kuitenkin vasta tulevaisuudessa nähdään, yleistyykö se.


title: Palkki (rakennusosa)

text: Ennen palkkeja tehtiin myös kivestä, mutta nykyään kivenkäyttö perustuu enemmänkin ulkonäköön kuin sen kykyyn kantaa kuormia (pl. puristus)


title: Palkki (rakennusosa)

text: Silloissa palkkia käytetään usein pääkannattimena, jonka tehtävä on siirtää sillan kuormat maatuille. Siltoja nimetään usein palkkityypin mukaan kuten kotelopalkkisilta, ulokekotelopalkkisilta ja teräspalkkisilta.


title: Palkki (rakennusosa)

text: Puupalkkien käyttö on ollut yleistä vanhoissa silloissa, ja puupalkkien käyttö erityisesti kevyen liikenteen silloissa on lisääntymässä.


title: Oravanmarja

text: Oravanmarja ("Maianthemum bifolium") tunnetaan myös nimellä metsäoravanmarja, on oravanmarjojen sukuun ja parsakasvien heimoon kuuluva monivuotinen juurakollinen ruohokasvi jonka marjat myrkyllisiä, myös koko kasvi on lievästi myrkyllinen.


title: Oravanmarja

text: Oravanmarjan varsi on 10–20 cm korkea, yläosasta lyhytkarvainen. Kukkivassa kasvissa on yleensä kaksi varsilehteä. Lehdet kierteisesti 2, ruodillisia. Tyvi tuppimainen. Lapa herttamainen, teräväkärkinen, ehytlaitainen, silposuoninen, alta harvakarvainen. Juurakko on rihmamainen ja haarova, ja sen avulla se muodostaa suuria kasvustoja.


title: Oravanmarja

text: Kaksineuvoiset kukat ovat pienet, valkeat ja hienontuoksuiset. Kehä säteittäinen, valkoinen, alle 1 cm leveä, kehälehtiä 4, 2–3 mm pitkiä. Valkoisia heteitä on 4, n. 1,5 mm pitkiä. Emiö yhdislehtinen, 1-vartaloinen, 1-luottinen. Kukinto tiheähkö, 8–20-kukkainen terttu varren latvassa.


title: Oravanmarja

text: Hedelmä on aluksi harmaanvihreä, punapilkullinen, pyoreähkö, kypsänä tummanpunainen n. 6 mm marja. Siemeniä 1–3. Syksyllä kypsyvät tummanpunaiset marjat, kuten muutkin kasvin osat, jotka ovat lievästi myrkyllisiä.


title: Oravanmarja

text: Oravanmarjaa kasvaa luonnonvaraisena laajalla alueella läntisestä Euroopasta Siperiaan, Kiinaan ja Japaniin. Suomessa oravanmarjaa kasvaa yleisesti lähes koko Suomessa, mutta se harvinaistuu Rovaniemen pohjoispuolella.


title: Oravanmarja

text: Kuivissa, tuoreissa ja lehdoissa, lehtomaisissa kangasmetsissä, metsänreunoissa, hakamailla, puronvarsilla. Se on yleinen kasvi lehtomaisissa tuoreissa kangasmetsissä joita sanotaan myös mustikkatyypiksi, se vaatii varjoa, kosteutta ja tietyn vähimmäismäärän ravinteita, eikä tule toimeen niukkaravinteisissa metsissä. Oravanmarja karttaa karumpia kangasmetsiä, se ei myöskään viihdy rehevimmissä lehtometsissä. Ei viihdy suorassa auringonpaahteessa ja on herkkä halloille. Se viihtyy kuusen seuralaisena, sillä tämä tarjoaa lajin kaipaamaa varjoa.


title: Luokkataistelu

text: Luokkataistelu on marxilaisuuden mukaan eri yhteiskuntaluokkien välistä valtataistelua.


title: Luokkataistelu

text: Karl Marx ja Friedrich Engels käyttivät termiä ensimmäisen kerran "Kommunistisessa manifestissa", mutta eivät katsoneet olevansa ilmiön keksijöitä. He lainasivat ilmiön ranskalaisilta historioitsijoilta, jotka olivat kuvanneet ihmisrotujen välistä konfliktia Marxin mukaan kapitalistisessa yhteiskunnassa porvariston eli omistavan luokan ja proletariaatin eli työtätekevän luokan välille syntyy luokkataistelu, jonka proletariaatti voittaa. Luokkataistelun seurauksena syntyy proletariaatin diktatuuri ja luokaton yhteiskunta.


title: Luokkataistelu

text: 1900-luvun sosialistisessa ideologiassa luokkataistelun katsottiin tapahtuvan eri tavoin: taloudellisena taisteluna (elintason ja työehtojen parantaminen), ideologisena taisteluna (luokkatietoisuuden herättäminen) ja poliittisena taisteluna.


title: Luokkataistelu

text: Luokkataistelu on keskeisessä asemassa myös anarkismissa, mutta marxilaisuuteen kuuluvan proletariaatin diktatuurin sijaan se tähtää kaikkien valtarakenteiden hävittämiseen.


title: Turun velodromi

text: Turun velodromi on asfalttipäällysteinen ulkopyöräilyrata, jonka pituus on 333,33 metriä. Radan sisäpuolella on lisäksi jäähdyttelyyn tarkoitettu alue sekä huoltajille ja toimitsijoille varattu alue. Velodromi sijaitsee Kupittaalla, Kupittaanpuistossa, Lemminkäisenkadun ja Hippoksentien risteyksen tuntumassa. Rata on kaikille avoin ja maksuton. Ratapyöräilyn SM-kilpailut järjestettiin tällä velodromilla viimeksi heinäkuussa 2007.


title: Constantina Tomescu

text: Constantina Diţă-Tomescu (o.s. Diţă, s. 23. tammikuuta 1970 Turburea, Gorj, Romania) on romanialainen kestävyysjuoksija ja olympiavoittaja.


title: Constantina Tomescu

text: Tomescu aloitti kansainvälisen kilpauransa vuonna 1998, jolloin hän sijoittui Marrakechissa maastojuoksun MM-kisoissa lyhyellä matkalla kuudenneksitoista. Budapestin EM-kisoissa hän oli maratonilla seitsemästoista ja saman vuoden puolimaratonin maailmanmestaruuskilpailuissa Usterissa kahdeskymmenesyhdeksäs. Seuraavana vuonna hän juoksi Belfastin maastojuoksun MM-kisoissa lyhyellä matkalla yhdenneksitoista ja pitkällä neljänneksitoista. Puolimaratonin MM-kisoissa Palermossa hän oli kahdestoista, minkä lisäksi hän voitti EM-hopeaa maastojuoksun EM-kisoissa ja sijoittui Sevillan MM-kisoissa maratonilla yhdeksänneksitoista samana vuonna. Vuonna 2000 hän sijoittui Vilamourassa järjestetyissä maastojuoksun MM-kisoissa lyhyellä matkalla kahdenneksikymmenenneksitoiseksi ja pitkällä kolmanneksikymmenenneksiviidenneksi.


title: Constantina Tomescu

text: Tomescu sijoittui 2001 Oostenden maastojuoksun MM-kisoissa lyhyellä matkalla kolmanneksikymmenenneksikolmanneksi. Myöhemmin saman vuoden aikana hän juoksi neljänneksi Tokion maratonilla, kymmenenneksi Edmontonin MM-kisojen maratonilla sekä kolmanneksikymmenenneksitoiseksi puolimaratonin MM-kisoissa Bristolissa. Vuonna 2002 hän sijoittui Amsterdamin maratonilla neljänneksi ajalla 2.23.52. Puolimaratonin MM-kisoissa Brysselissä hän oli kahdeskymmenestoinen ja Münchenin EM-kisoissa 10 000 metrin juoksussa seitsemäs. Seuraavana vuonna hän sijoittui Chicagon maratonilla toiseksi ajalla 2.23.35 ja puolimaratonin MM-kisoissa Vilamourassa viidenneksi ajalla 1.10.05.


title: Constantina Tomescu

text: Tomescu juoksi Ateenan olympialaisissa 2004 maratonilla kahdenneksikymmenenneksi. Myöhemmin samana vuonna hän voitti pronssia puolimaratonin MM-kisoissa New Delhissä ajalla 1.09.07 ja saavutti ensimmäisen sijan Chicagon maratonilla ajalla 2.23.45. Seuraavana vuonna hän nousi maailman huipulle voittamalla pronssia Helsingin MM-kisoissa maratonilla ajallaan 2.23.19. Myöhemmin samana vuonna hän voitti puolimaratonin maailmanmestaruuden Edmontonissa ajalla 1.09.17 ja viikkoa myöhemmin Chicagon maratonin uudella Romanian ennätysajalla 2.21.30. 2006 hän oli seitsemäs Lontoon maratonilla.


title: Constantina Tomescu

text: Pekingissä 2008 Tomescusta tuli 38-vuotiaana olympiahistorian vanhin maratonin kultamitalisti. Tomescu teki ratkaisevan nykäisyn jo varhaisessa vaiheessa olympiamaratonia. Kymmenen kilometriä ennen maalia hän johti noin minuutilla.


title: Constantina Tomescu

text: Tomescu on naimisissa valmentajansa Valeriu Tomescun kanssa. Parilla on yksi poika.


title: Loue

text: Loue eli loude on retkeilymajoite, kankainen viistokatos, joka eroaa "laavusta" siten, että laavu on valmistettu käyttäen havuja ja seipäitä tai muuta puutavaraa. Loue on kevyt ja nopeasti pystytettävissä virittämällä "louevaate" puun tai seipään varaan vaellus- ja retkeilymatkojen taukoja tai yöpymistä varten. Loue antaa oikein käytettynä hyvän suojan tuulta ja sadetta vastaan.


title: Loue

text: Louevaatteen liepeet kiinnitetään maahan ja louteen pitää pystyssä pitkä puinen salko louteen sisällä. Louetta varten ei tarvitse kantaa mukana kuin varsinainen louevaate. Liepeen kiinnittämiseen käyvät esimerkiksi kivet ja saloksi taas metsästä löytyvät nuoret, taipuisat puut, kunhan muistaa jokamiehenoikeudet eli että eläviä puita ei saa karsia. Louteen pystyttämiseen käytetään joskus myös pitkiä naruja. Loue eroaa samantyyppisestä majoitteesta laavusta ollen pienempi, kankainen, yleensä yhdelle tai kahdelle hengelle sopiva, useimmiten yhden tukipisteen varaan pystytetty rakennelma.


title: Loue

text: Louetta on pidetty perinteisessä eräretkeilyssä yhtenä parhaista majoitteista keveytensä vuoksi ja siksi, että siinä voidaan yöpyä tulilla esimerkiksi rakovalkean loisteessa kovillakin pakkasilla. Siinä voi myös tarkkailla ympäröivää luontoa paremmin kuin umpimajoitteessa. Louetta pystyttäessä kannattaa ottaa huomioon tuulen suunta. Nuotion ja rakovalkean kannalta se on sivutuuli, jolloin savu ja kipinät eivät tule nukkujan silmille.


title: Loue

text: Keskieurooppalainen louteen kaltainen majoite on ns. onkijan teltta, johon mahtuu majoittumaan yksi henkilö. Alun perin se on tarkoitettu vapaa-ajan kalastajan suojaksi tuulta vastaan. Louteeseen verrattuna erona ovat valmiit virityskaaret ja etuosan suojus, jonka voi tarvittaessa sulkea. Onkijan teltta on kuitenkin rakenteeltaan louteen kaltainen varsinkin etusuoja avattuna, samoin kuin kevyt kuljettaa ja helppo pystyttää.


title: Kari Tervo

text: Kari Tervo (s. 1950) on entinen Yleisradion Tukholman-kirjeenvaihtaja ja nyt jo lakkautetun tv-tuotantoyhtiö Tarinatalo Oy:n hallituksen puheenjohtaja ja osaomistaja. Hän toimi vuosina 2002–2011 Tarinatalon toimitusjohtajana.


title: Kari Tervo

text: Kari Tervon isännöimiä ohjelmia ovat olleet muun muassa tutkivan journalismin ohjelma "A-mok", keskusteluohjelma "K.Tervo" ja keskusteluohjelma "Tervo & Päivärinta", jota hän juonsi yhdessä Susanne Päivärinnan kanssa. Brittiläinen ITV Studios osti Tarinatalon lokakuussa 2012, minkä jälkeen Tervo toimi vuoteen 2015 ITV Studios Finlandin CCO:na (Chief Creative Officer) ja hallituksen puheenjohtajana.


title: Allegoria

text: Allegoria (kreikan sanoista "αλλος" ’toinen’ ja "αγορευειν" ’puhua julkisesti’) eli "vertauskuva" tai vertauksellinen esitystapa on kirjallisuudessa tai kuvataiteissa käytettävä symbolistinen kuvaustapa, jossa alkuperäinen käsite tai idea korvataan toisella. Nimitystä allegoria käytetään myös tällaisen esitystavan mukaisesta taideteoksesta.


title: Allegoria

text: Allegoriassa teoksen tai ilmaisun todellinen merkitys on jokin muu kuin sen kirjaimellinen ilmiasu. Esimerkiksi jokin abstrakti käsite tai luonnonvoima voidaan kuvata elollisena oliona tai ihmiset muina eläiminä. Tyypillisiä esimerkkejä allegoriasta ovat faabelit ja osa Raamatun näyistä.


title: Allegoria

text: Allegoria on periaatteeltaan lähellä metaforaa. Metaforan tavoin myös allegoriassa jotakin asiaa ("teema") kuvataan toisen asian ("reema") kautta. Allegorian ja metaforan keskeisimpänä erona on se, että allegoriassa kaksi käsitettä korvaa toisensa sopimuksenvaraisesti, kun taas metafora edellyttää "teeman" ja sitä kuvaavan "reeman" välillä jotakin luonnollista yhteyttä. Allegoriat perustuvat siten merkkien symboliseen käyttöön. Allegorista vertauskuvaa ei siis voida yleensä ymmärtää suoraan päättelemällä, vaan sitä tulkitsevan on myös tiedettävä tai oivallettava, mitä käsitteitä vertauskuvassa on korvattu.


title: Cerrado

text: Cerrado on trooppinen savannialue Brasiliassa. Se on saanut nimensä portugalin kielen suljettua ja saavuttamatonta tarkoittavasta sanasta. Cerradon pinta-ala on 1 916 900 neliökilometriä, se käsittää 22 % Brasilian pinta-alasta ja ulottuu myös Paraguayn ja Bolivian puolelle. Cerradon biodiversiteetti on poikkeuksellisen suuri. Yksi prosentti alueesta on suojeltu, ja laajentuva maanviljely uhkaa ekosysteemin biodiversiteettiä.


title: Kristiyhteisö

text: Kristiyhteisö on protestanttisen kristinuskon ja Rudolf Steinerin antroposofisten ajatusten pohjalta syntynyt uskonnollinen uudistusliike. Se ei pidä itseään tunnustuksellisuuteen painottuvana liikkeenä vaan sakramentaalis-rituaalisena yhteisönä. Opinkappaleiden tilalla Kristiyhteisössä on opetusvapaus.


title: Kristiyhteisö

text:
Kristiyhteisön toiminnan ja toimitusten perustana on usko kolmiyhteiseen Jumalaan, johon kuuluvat Isä, Poika ja Pyhä Henki, sekä usko Jeesukseen Kristukseen, joka on samalla kertaa Jumala ja ihminen. Kristiyhteisö tunnustaa Jeesuksen Jumalaksi ja Vapahtajaksi Raamatun mukaisesti.
Vuonna 1922 joukko evankelisia pappeja ja teologian opiskelijoita pyysi antroposofian perustajaa Rudolf Steineria luennoimaan heille Stuttgartissa Saksassa ja Dornachissa Sveitsissä. Kristiyhteisö perustettiin 16. syyskuuta 1922 Dornachissa Steinerin luentojen ja hänen muotoilemansa uskontunnustuksen pohjalta. Ensimmäiset papit tulivat evankelisesta kirkkokunnasta, nimekkäimpänä Berliinin Neue Kirchenin kirkkoherra Friedrich Rittelmeyer, joka jo aiemmin oli tutustunut antroposofiaan ja Rudolf Steineriin. Hänestä tuli yhteisön ensimmäinen arkkiyliohjaaja. Kansallissosialistit lakkauttivat Kristiyhteisön vuonna 1941 ja Gestapo vangitsi useita Kristiyhteisön pappeja, mukaan lukien arkkiyliohjaajan Emil Bockin. Kristiyhteisö perustettiin uudestaan vuonna 1945. Euroopasta Kristiyhteisön seurakunnat ovat levinneet myös kaikkiin muihin maanosiin. Vuonna 2005 Kristiyhteisöllä oli Saksassa noin 10 000 jäsentä ja 50 000 ystäväksi ilmoitettua. Koko maailmassa Kristiyhteisöllä on jäseniä 20 000. Iskelmälaulaja Jukka Kuoppamäki on toiminut Saksassa Kristiyhteisön pappina.


title: Kristiyhteisö

text: Suomessa on neljä rekisteröitynyttä Kristiyhteisön seurakuntaa (Helsinki, Tampere, Lahti ja Tammisaari). Säännöllistä toimintaa on yhteensä kahdellatoista paikkakunnalla, lähinnä suurimmissa kaupungeissa. Ensimmäinen suomalainen seurakunta perustettiin Helsinkiin vuonna 1967. Suomen Kristiyhteisö rekisteröityi uskonnolliseksi yhdyskunnaksi 5. syyskuuta 1969. Vuoden 2014 lopussa yhteisöllä oli 286 jäsentä. Kristiyhteisöllä on Suomessa neljä pappia.


title: Kristiyhteisö

text: Suomen Kristiyhteisö on julkaissut vuodesta 1980 lähtien neljä kertaa vuodessa ilmestyvää "Kristiyhteisö"-lehteä.


title: Kristiyhteisö

text: Kristiyhteisö ilmoittaa tavoitteekseen haluavansa palvella kaikkia ihmisiä, jotka etsivät Kristusta henkilökohtaisessa elämässään ja yhteisössä. Tämä tapahtuu evankeliumin julistuksena ajanmukaisen henkisen tiedon pohjalta, uudistettujen seitsemän sakramentin ja rituaalien eli pyhien toimitusten ja jumalanpalvelusmenojen toteuttamisena, sielunhoitona sekä suullisen ja kirjallisen opetuksen kautta. Opetuksen tavoitteena on tehdä eläväksi uskon sisällöt käyttäen apuna kaikkea siihen soveltuvaa kristinuskon ja ihmiskunnan perintöä sekä nykyisen tietämyksen sisältöjä. Kristiyhteisö ilmoittaa hyväksyvänsä antroposofisen hengentieteen tulokset avoimen arvostelevasti, kuten myös teologian, historiantutkimuksen ja muiden alojen saavutukset. Tähän suhtautumistapaan perustuu Kristiyhteisön pappien opetusvapaus, jolle on rajoitteena ristiriidattomuus sakramenttien ja rituaalien sisältöjen kanssa.


title: Kristiyhteisö

text: Kristiyhteisön säännöissä ilmaistaan yhteisön tarkoituksesta ja toiminnasta seuraavat kohdat


title: Kristiyhteisö

text: Kristiyhteisössä käytetään tunnuksena useimmissa toimituksissa tavanomaista ristiä. Sen lisäksi on käytössä kelttiläinen risti, joka on kristillisillä kirkoilla yleisessä käytössä, Suomessa esimerkiksi Lestijärven kirkon katolla. Ristin palkkien leikkauspisteen ympärillä on ympyrä ja joka Kristiyhteisössä ymmärretään Kristuksen kuoleman ja ylösnousemuksen merkiksi. Ehtoollisjumalanpalveluksen eli ihmisen vihkitoimituksen kuluessa ja hautauksessa pappi tekee Pyhän kolminaisuuden nimeen koko seurakunnan puolesta ristinmerkin ja muut osallistujat kolme pientä ristinmerkkiä, pystypalkin kohdalla Isä, poikittaisen palkin kohdalla: Poika, ympyrän yhteydessä: Pyhä Henki. Kelttiläisestä rististä tämä eroaa siinä, ettei siinä ole kuvattuna riimukirjoituksia eikä koristekuvioita, jotka ovat kelttiläiselle ristille tunnusomaisia.


title: Kristiyhteisö

text: Paavalin kirjeissään edustama kolmiosainen ihmiskuva on julistuksen ja liturgian pohjana. Ihminen nähdään ruumiina, sieluna ja henkenä.


title: Kristiyhteisö

text: Kristuksesta käytetään myös nimityksiä "Poika" ja "Poika-Jumala" Pyhän Kolminaisuuden yhtenä osana. Kristus tuli ihmiseksi Jordanin kasteessa ja liittyi Golgatan kuoleman kautta ihmisyyden jaloimpiin voimiin. Ylösnousemuksen kautta kulkeneen Kristuksen voima nähdään kaiken todellisen kehityksen alkuvoimana.


title: Kristiyhteisö

text: Jumalanpalvelus tapahtuu kunkin maan omalla kielellä. Kirkkojen alttaritilassa on alttari, seitsemän kynttilää ja alttaritaulu. Kirkkovuoden eri aikoina on käytössä erilaiset liturgiset värit ja viikoittain vaihtuvat evankeliumikohdat.


title: Kristiyhteisö

text: Kristiyhteisön sakramentit ovat:


title: Kristiyhteisö

text: Sakramentit on uudistettu Rudolf Steinerin ohjeiden mukaan. Steiner tarkoitti uudistetut sakramentit edistämään ihmisen yksilöllisyyttä.


title: Kristiyhteisö

text:
Sakramenttien ja kirkollisten toimitusten suhteen vallitsee kaikissa seurakunnissa sitoutuminen yhteisiin teksteihin ja käännöksiin. Ehtoollisella käyntiin ei vaadita yhteisön jäsenyyttä. Kristiyhteisö hyväksyy kristillisten kirkkokuntien kasteet eikä vaadi uudelleen kastamista. Myös muut sakramentit ja rituaalit hyväksytään. Opetushallitus on hyväksynyt Kristiyhteisön uskonnonopetuksen perusteet. Ala-asteen opetuksen tavoitteena on herättää ja vaalia kristillisiä arvoja elämää kantavina voimina. Tarkoituksena on saada elävä yhteys lasten, vanhempien, koulun ja seurakunnan välille. Yläasteella tuetaan ja vahvistetaan oppilaan kasvua vapaaksi kristilliseksi ihmiseksi, joka ymmärtää vastuunsa. Raamattu ja oma seurakunta koetaan tärkeäksi.
Lukusuunnitelmassa ovat kuvattuna luokkakohtaiset tavoitteet. Opetusta on steinerkouluissa useilla paikkakunnilla. Opettajina toimivat Kristiyhteisön papit tai koulutetut uskonnonopettajat.


title: Kristiyhteisö

text: Maailmanlaajuisesti Kristiyhteisössä painotetaan seurakuntien itsenäisyyttä ja jäsenten vapautta taloudellisen tuen antamisessa, mutta yhteisö ei peri virallista jäsenmaksua. Suomen Kristiyhteisöllä on rekisteröityneenä uskonnollisena yhdyskuntana oma yhdyskuntajärjestyksensä. Hallinto tapahtuu maan kattavana yhdyskuntana ja paikallistasolla rekisteröityneiden seurakuntien kautta.


title: Kristiyhteisö

text: Papistolla on oma hierarkkinen rakenteensa: "arkkiyliohjaaja", kaksi "yliohjaajaa", tiettyjä alueita varten nimitetyt "ohjaajat", "seurakuntapapit". Hierarkian hallinnosta vastaa seitsemästä papista muodostunut piiri, "Siebenerkreis". Hierarkian tehtävänä on pappien lähettäminen seurakuntiin ja kultillis-liturgisista kysymyksistä vastaaminen. Naispappeus on tunnustettu perustamisesta lähtien.


title: Kristiyhteisö

text: Kristiyhteisön varsinaiseksi jäseneksi voi hakea aikuisena. Papiston tehtävään kuuluu jäsenten vastaanottaminen.


title: Kristiyhteisö

text: Kristiyhteisön papistolla on opetusvapaus ja Kristiyhteisön jäsenet voivat itse muodostaa kantansa kristinuskon kysymyksiin. Kristiyhteisön uskontotieteellinen luokittelu on tästä syystä ollut vaikeaa. Papiston tehtävän katsotaan Kristiyhteisössä olevan pyrkimys kristinuskon elävöittämiseen. Kristiyhteisössä suhtautuminen uskontunnustuksiin ei painotu tunnustuksellisuuteen, vaan ne nähdään ennen kaikkea tienä Jumalan ja erityisesti kolminaisuuden syvempään ymmärtämiseen. Kristillinen uskontunnustus sisältää ”kaikki ne meditatiiviset elementit, joiden avulla ihminen voi selkeyttää kuvaansa Jumalan olemuksesta”. Kristiyhteisön omassa uskontunnustuksessa tämä puoli on hänen mukaansa vielä selvemmin esillä. ”Uskon Jumalaan”-lause katsotaan tarkoittavan syvää luottamusta jumalalliseen ja suuntautumista elämässään sen mukaisesti.


title: Kristiyhteisö

text: Kristiyhteisö on opillisesti ja järjestöllisesti itsenäinen järjestö. Antroposofia katsoo olevansa todellisuuden henkisen ulottuvuuden tunnustava ja sitä tutkimaan pyrkivä liike, johon voi kuulua uskonnosta riippumatta. Kristiyhteisö on saanut virikkeitä antroposofiasta erityisesti perustamisvaiheessaan, ja Rudolf Steiner on määritellyt ehtoollisjumalanpalveluksessa käytettävän uskontunnustuksen (myös perinteiset uskontunnustukset ovat käytössä) ja sakramenttien muodon ja sisällön.


title: Kristiyhteisö

text: Antroposofisella liikkeellä ja Kristiyhteisöllä on erilainen perussuuntautuminen suhteessa todellisuuteen. Antroposofit katsovat antroposofian pohjalla olevan pyrkimyksen tietoon henkisten ilmiöiden tutkimukseen. Kristiyhteisössä puolestaan vaalitaan uskonnollista elämää sakramentein. Steinerin mukaan antroposofian ymmärtäminen usein synnyttää ihmisessä kaipuun myös elävään uskonnollisuuteen ja uskonnolliseen kokemukseen. Steiner piti tärkeänä sitä, että antroposofian ja Kristiyhteisön välinen ero ymmärrettäisiin. Hän toivoi Kristiyhteisön toimivan Antroposofisesta seurasta erillisenä kaikille avoimena yhteisönä.


title: Kristiyhteisö

text: Kristiyhteisö pitää itseään uskonnon uudistusliikkeenä, mutta ei ainoana oikeana kirkkokuntana vaan kristinuskon yhtenä jäsenenä. Monet kristilliset suuntaukset eivät ole tunnustaneet tai eivät ole ottaneet kantaa Kristiyhteisöstä kristillisenä uskontokuntana. Kristiyhteisö ei ole Suomen ekumeenisen neuvoston eikä Kirkkojen maailmanneuvoston jäsen.


title: Kristiyhteisö

text: Erilaisissa uskonnollisten liikkeiden luokitteluissa Kristiyhteisö on usein luokiteltu esoteeriseksi tai kristinuskon pohjalta syntyneeksi liikkeeksi.


title: Kristiyhteisö

text: Kristiyhteisö hyväksyy muiden kristillisten kirkkokuntien kasteet eikä vaadi uudelleenkastamista. Jäsenten ehtoollisyhteys muiden kristillisten kirkkokuntien kanssa on sallittua. :


title: Our Lady Peace

text: Our Lady Peace on kanadalainen vuonna 1992 perustettu vaihtoehtorock -yhtye. Nykyiseen kokoonpanoon kuuluvat Raine Maida (laulu), Duncan Coutts (basso) ja Steve Mazur (kitara).


title: Our Lady Peace

text: Our Lady Peacen kappale "Whatever" oli edesmenneen WWE:ssä painivan Chris Benoitin tunnuskappale.


title: Emilija Kokić

text: Emilija Kokić (s. 10. toukokuuta 1968 Zadar) on kroatialainen popmuusikko. Hän aloitti laulajan uransa yhtyeessä Riva, joka voitti Eurovision laulukilpailun 1989. Riva hajosi vuonna 1991, jolloin Kokić lähti soolouralle.


title: Posetiivi

text: Posetiivi on automaattisoitin, jonka kierrettävä kampi käyttää palkeita, jotka puhaltavat ilmaa urkupillistön läpi. Kampeen liittyy soittorasiamekanismi, joka säätelee pillien aukeamisjärjestystä. Mekaanisen musiikin museossa Varkaudessa on posetiiveja näytteillä.


title: Posetiivi

text: Posetiivarit kulkivat 1800-luvulla ja 1900-luvun alussa suurissa yleisötapahtumissa, kuten markkinoilla, ja välittivät muotisävelmiä: iskelmiä ja oopperaa. He saivat rahaa myymällä onnenlehtiä eli pieniä ennustuskortteja. Suomeen tuli posetiivareita muista Pohjoismaista ja Saksasta sekä myöhemmin Italiasta.


title: Posetiivi

text: Suomalaisia, rekisteröityneitä posetiivareita oli vuoden 2019 alussa 30. Jo edesmennyt Teuvo Ylitalo toi Suomeen 1980-luvulla Alankomaista suuret katu-urut, joka paremmin tunnetaan katusoittimena Keski-Euroopassa (). Tämä soitin painaa yli 2 000 kiloa, ja sitä kuljetetaan omalla kuljetusalustallaan asuntoauton perässä. Näitä soittimia valmistetaan pääasiassa Alankomaissa ja Saksassa. Edelleenkin koko valmistusprosessi on käsityötä, joka osaltaan selittää soittimien hinnan.


title: Posetiivi

text: Kesällä 2009 oli Hämeenlinnassa ensimmäinen kansainvälinen posetiivifestivaali. Tämä kolmipäiväinen tapahtuma keräsi posetiivareita Saksasta, Tanskasta, Ruotsista, Virosta, Puolasta ja Suomesta noin 25 soittajaa. Se oli jatkoa Viron ja Tarton vuosien 2006 ja 2008 tapahtumille sekä Hämeenlinnan festivaaleille 2007.


title: Posetiivi

text: Gramofoni ja radio syrjäyttivät posetiivit uuden musiikin levittäjinä.


title: Kivinokka

text: Kivinokka () on luonto- ja vapaa-ajanviettoalue Helsingin Herttoniemessä, sen luoteiskulmassa työntyen Vanhankaupunginselälle. Se on palvellut helsinkiläisten ulkoilualueena 1900-luvun alkupuolelta lähtien ja on merkitty seudullisesti merkittäväksi kulttuurihistorialliseksi ympäristöksi. Kivinokan maisemat tarjoavat virkistysalueen, jossa lomittuvat metsäluonto, kartanopuisto ja työväen kesämaja- ja puutarhakulttuuri.


title: Kivinokka

text: Helsingin kaupunginhallitus päätti 11.6.2014, ettei alueella rakenneta asuntoja, vaan osayleiskaavaa aletaan suunnitella niin että alueelle tulee laajempaa virkistyskäyttöä ja lisää kesämajoja. Asia roikkui pitkään ilmassa, ja asuntoja vastustamaan perustettiin kansanliikekin.


title: Kivinokka

text: 1900-luvun taitteessa lähes puolet helsinkiläisistä oli työväestöä, joka asui pääasiassa Pitkänsillan pohjoispuolella. Vuonna 1900 tehty asuntotutkimus osoitti, että työväestön vallitsevana asuntotyyppinä olivat yksiöt, joissa asui keskimäärin 3,4 asukasta. Työväestön kaupunginosat vuokrakasarmeineen oli tarkoituksella suunniteltu ja rakennettu tiiviiksi, lähes ilman puistoja.


title: Kivinokka

text: Paljolti maaseututaustainen työväestö tarvitsi paikkoja irtautuakseen tehdassalien jyskeestä ja katujen pölystä. 1900-luvun alussa melkein kaikkiin Helsingin lähistöllä oleviin saariin oli "maihin nousu kielletty 40 markan sakon uhalla". Korkeasaaren ja Seurasaaren kansanpuistoihin voitiin tehdä kävelyretkiä, mutta pyhäisin ne olivat tungokseen asti täynnä eikä niissä saanut yöpyä.


title: Kivinokka

text: Helsingin työväenyhdistykset halusivat parantaa ahtaissa ja vaatimattomissa asunnoissa asuvan työväestön elinoloja tarjoamalla kesävirkistystä puhtaassa luonnossa. Yhdistykset alkoivat vuokrata Vanhankaupunginlahden rantoja ja saaria leiriytymispaikoikseen. Vuonna 1901 alettiin vuokrata Viikistä, nykyisen Herttoniemen hyppyrimäen edustalta niemeä, joka ristittiin Mölyläksi. Vuonna 1907 Kuusisaareen eli nykyiseen Kuusiluotoon perustettiin posteljoonien kesäsiirtola. Myöhemmin työläisnuoret alkoivat leiriytyä Kivinokassa. Vuonna 1883 perustettu Raittiusyhdistys Koitto aloitti kesäsiirtolatoiminnan Vanhankaupunginlahden keskellä sijaitsevassa Lammassaaressa kesällä 1904, ja jatkaa sitä edelleen. Lammassaaressa yövyttiin aluksi havumajoissa, sitten kangasteltoissa. Vuoden 1913 tienoilla alettiin koota pahvista kojuja, jotka purettiin talveksi. Pysyviä lautamökkejä alettiin rakentaa 1940-luvulla. Lammassaaressa on nykyisin 112 kesämajaa, osa niistä 1940-50-luvulta. Saaren korkeimmalla kohdalla kohoaa arkkitehti Vilho Penttilän suunnittelema, vuonna 1905 rakennettu kansallisromanttinen Pohjolan Pirtti, jykevä pyöröhirsirakennus, joka 1960-luvun lopulle asti oli yksi Helsingin suosituimpia kesäajan tanssipaikkoja.


title: Kivinokka

text: Vanhankaupunginlahden kesäsiirtoloihin soudettiin suurilla puuveneillä, joista suurimpiin mahtui yli viisikymmentä matkustajaa. Veneet lähtivät yleensä Työväentalon edustalta Hakaniemestä ja niissä laulettiin Marseljeesia ja muita vallankumousmarsseja. Perillä oli yhteisöllistä ohjelmaa, valistuspuheita, leikkejä, laulua ja urheilukilpailuja. Väkimäärän koko ajan kasvaessa siirryttiin kuljetuksiin moottoriveneillä ja höyrylaivalla. Monet kävivät töissä telttakylistä käsin, yhteiskuljetukset Sörnäisiin lähtivät rannasta aamuisin.


title: Kivinokka

text: Vanhankaupunginlahden ranta-alueet kuuluivat alun perin seudun neljälle kartanolle: Viikin, Kulosaaren, Herttoniemen ja Kumpulan kartanoille. Nykyinen Kivinokan niemi oli aiemmin saari, joka jo vuonna 1543 tunnettiin nimellä Brendöö. Se kuului keskiajalla perustettuun maatilaan, jonka Ruotsin kuningas luovutti vuonna 1540 rälssitilaksi. Myöhemmin tilasta muodostui Brändön eli Kulosaaren kartano, jolla on monivaiheinen historia. Esimerkiksi sotamarsalkka Augustin Ehrensvärd perusti tilalle 1753 lastenkodin Viaporin sotilaiden orpolapsille. Monien omistajavaihdosten jälkeen vuonna 1907 suuri osa kartanon maista myytiin Ab Brändö Villastadille, joka perusti Stuguön saareen Kulosaaren huvilakaupungin. Kulosaaren kartano ja ympäröivä maa-alue säilyivät yksityisomistuksessa vuoteen 1919, jolloin ne myytiin Brändö Gårds Ab:lle.


title: Kivinokka

text: Sörnäisten työväenyhdistys vuokrasi vuosina 1916-25 Brändö-yhtiöltä Kivinokkaa, ja samoihin aikoihin niemen länsipäätä vuokrasi vuonna 1887 perustettu urheiluseura Helsingin Ponnistus.


title: Kivinokka

text: Kesäiltaisin ja viikonloppuisin Kivinokkaan kerääntyi paljon nuoria. Aivan aluksi yövyttiin havu- ja risumajoissa ja pian teltoissa. Kivinokan tanssilavalla riitti tungosta. Vuonna 1925 siellä perustettiin kuuluisa haitarijatsiyhtye Dallapé, jossa vaikuttivat muun muassa Georg Malmstén, Kauko Käyhkö ja Vili Vesterinen. (Dallapé-orkesterin synnystä kertova muistolaatta on Kivinokan länsiosassa.) Vuonna 1927 koko niemi kartanoineen siirtyi Helsingin kaupungin omistukseen. Kun vuonna 1931 perustettiin 27 hehtaarin suuruinen Kivinokan kansanpuisto helsinkiläisten retkeily- ja telttailualueeksi, alkoi todellinen kesänviettäjien invaasio. Vuonna 1934 vahvistettiin kansanpuiston järjestyssääntö, jonka mukaan alueelle sai pystyttää kiinteiden lautapohjien päälle kangastelttoja ja pahvista ja puukuitulevyistä tehtyjä majoja. Majat oli purettava talven ajaksi, ja ne koottiin uudelleen nurkkiin kiinnitetyillä hakasilla. Kun sodan aikana miehet eivät päässeet rintamalta purkamaan perheidensä kesäasumuksia, syntyi talven 1940–41 myötä kiinteä mökkiasutus Kivinokkaan. Rakentamiselle saatiin tarkat ohjeet vuonna 1946, kun kaupunginarkkitehti Hilding Ekelund laati tyyppimajan piirustukset. Toisen maailmansodan jälkeisen asuntopulan aikana monissa Kivinokan mökeissä asuttiin myös talvisin.


title: Kivinokka

text: Jarl Hemmer sijoitti novellinsa "Den blå veckan" (kokoelmassa "Budskap", 1928) tapahtumaan Kivinokan suositulla telttailualueella kesällä 1920. Kun Matti Kassila alkoi tehdä novellin pohjalta elokuvaansa "Sininen viikko" (1954), jouduttiin ”Telttaniemen” ulkokuvaukset tekemään Bromarvissa, sillä Kivinokkaan oli nikkaroitu jo satoja lautarakenteisia kesämajoja.


title: Kivinokka

text: Kivinokka on ollut tapahtumapaikkana kaunokirjallisuudessa myös muun muassa Alpo Ruuthin romaanissa "Kämppä" (1969) ja Harri Nykäsen dekkarissa "Paha Paimen" (1990). Vuonna 2006 Finlandia-palkinnon saanut Kjell Westön romaani "Missä kuljimme kerran" sijoittuu osittain 1900-luvun alkupuoliskon Kivinokkaan. Myös JP Siilin ohjaamaa elokuvaa "Ganes" (2007) ja Neil Hardwickin "Jos rakastat" (2010) on kuvattu alueella.


title: Kivinokka

text: Nykyisin Kivinokassa on eri yhdistysten alueilla yhteensä noin 800 mökkiä. Kaupunki on vuokrannut maa-alueet kesämaja- ja siirtolapuutarhatoiminnasta vastaaville yhdistyksille. Kartanon puutarhaan vuonna 1934 perustetussa Herttoniemen Siirtolapuutarhassa on 182 mökkiä, joiden alkuperäiset tyyppipiirustukset laati arkkitehti Marius af Schultén. Niitä selvästi pienempiä kesämajoja on kolmen yhdistyksen vuokra-alueilla: Kivinokkalaiset ry:n alueella 380, Ponnistus ry:n alueella 48 ja Julkisten ja hyvinvointialojen liiton JHL:n (ent. KTV) alueella noin 190 majaa. Kaikilla kolmella kesämaja-alueella on erilaiset tyyppimajat. Kaupunki on vuosikymmenten kuluessa hyväksynyt alkuperäisiin tyyppipiirustuksiin erilaisia laajennuksia ja muutoksia. JHL:n ensimmäiset pysyvät ”viikonloppumajat” rakennettiin jo 1930-luvun lopulla, ja valtaosa sodan jälkeisinä vuosina.


title: Kivinokka

text: Kivinokan kesämajojen pihat on pyrittävä pitämään mahdollisimman luonnonmukaisina. Kesämajayhdistysten jäsenillä on noin sata viljelypalstaa ja yhteinen sauna Kulosaaren kartanon lähellä. Kivinokassa on myös venesatama, kaksi uimarantaa, urheilukenttiä ja tanssilava, jolla järjestetään mm. jokavuotiset perinteiset juhannusjuhlat. Ympäröivällä merenlahdella soudetaan, kalastetaan ja uidaan. Vuodesta 2003 lähtien Kivinokassa on järjestetty joka kesä myös ympäristötaidenäyttely.


title: Kivinokka

text: Kivinokassa on arvokas ja monipuolinen kasvi- ja eläinlajisto. Niemen koillisrannat rajautuvat Vanhankaupunginlahden luonnonsuojelualueeseen, joka on kansainvälisesti merkittävä lintukosteikko. Kivinokan pohjoisrannan puualueella on kaupungin rakentama, liikuntaesteisille ja näkövammaisillekin soveltuva luontopolku. Lintutornilta avautuvat näkymät Saunalahdelle, jolla pesii muun muassa silkkiuikkuyhdyskunta ja jolla voi kuulla rastaskerttusen laulavan. Alueella asuu noin kolmesataa lintulajia, minkä lisäksi Kivinokassa voi tarkkailla myös pohjanlepakoita. Rikkaan eläimistön ja kasviston lisäksi alueelta löytyy jäätiköiden sulamisen yhteydessä kallioon kovertuneita hiidenkirnuja.


title: Kivinokka

text: Helsingin kaupungin rakennusviraston asiantuntijat kartoittivat vuosina 2006 ja 2007 Helsingin Ympäristökeskuksen tilauksesta Kivinokan pohjoisen metsäalueen kääpä- ja orvakkalajistoa. Alueelta havaittiin 63 kääpä- ja 110 orvakkalajia. Lajimäärät ovat erittäin korkeita, jos otetaan huomioon alueen pieni pinta-ala ja eristyneisyys muista metsäalueista. Helsingissä on vain muutamia paikkoja, lähinnä luonnonsuojelualueilla, joissa päästään vastaaviin lajimääriin. Runsas lajisto ja vaateliaiden lajien esiintyminen alueella ilmentää sen monipuolisuutta. Tutkijoiden mukaan yhä tiivistyvä rakentaminen ja suoja-alueiden pienentyminen muodostavat uhan kääville ja orvakoille, jotka ovat monimuotoisuuden keskeisiä osatekijöitä. Selvityksen mukaan alueen suojelu on perusteltua.


title: Kivinokka

text: Luonnon keskellä vapaamuotoisesti sijaitsevat Kivinokan ja Lammassaaren kesämaja-alueet edustavat 1900-luvun alun moderneja eurooppalaisia pyrkimyksiä kaupunkien työläisyhdyskuntien terveellisestä vapaa-ajanvietosta luonnon keskellä. Kesämaja-alueita on myös Helsingin Lauttasaaressa, Vasikkasaaressa ja Satamasaaressa sekä Espoon Varsasaaressa.


title: Kivinokka

text: Monet mökkeilevät Kivinokassa ja Lammassaaressa jo kolmannessa tai neljännessä polvessa.


title: Kivinokka

text: Kivinokka kuuluu Helsinkipuistoon ja se on merkitty seudullisesti merkittäväksi kulttuurihistorialliseksi ympäristöksi. Nykyinen vuokrasopimus päättyy vuonna 2021.


title: Kivinokka

text:
Teksti on pääosin lyhennetty artikkelista:
Muut lähdeaineistot:


title: Ko Wai

text: Ko Wai () on saari Moo Ko Changin merellisessä kansallispuistossa Tratin provinssissa Thaimaassa noin 400 km Bangkokista. Saaren nimi tarkoittaa rottinkisaarta. Alun perin saarta asuttivat kalastajat ja edelleenkin kumipuunviljelijät, mutta saaren pohjoinen rannikko on kehittymässä turistikohteeksi muiden lähisaarten tapaan. Ko Wain pinnanmuodostus on melko matala - etelässä kallioinen ja pohjoisessa hiekkarantojen ympäröimä. Keskellä kulkee saaren poikki korkeampi selänne. Idässä maa nousee selvästi muodostaen kukkulaisen niemen. Lähisaariin verrattuna se on kooltaan huomattavasti pienempi kuin Ko Mak tai Ko Kut, mutta suurempi kuin Ko Kham. Saari on kauttaaltaan metsän peittämää. Ko Wai on edelleen sähkötön ja tietön. Sähköä on saatavilla rajoitetusti generaattorein. Saarella on hienoja hiekkarantoja ja kaksi majoitusliikettä: Ko Wai Pakarang Resort ja Ko Wai Paradise Resort.


title: Ko Wai

text: Lauttamatka Ko Changilta saarelle kestää Ban Bang Baosta noin tunnin. Saarelta on suora yhteys myös mantereelle Laem Gnobiin, joka kestää noin kolme tuntia.


title: Artemis Fowl (henkilö)

text:
Artemis Fowl II on Eoin Colferin luoma kirjahahmo, joka seikkailee päähenkilönä Artemis Fowl -kirjasarjassa. Nuoren Fowlin ikä vaihtelee kirjojen välillä. Artemis Fowlin vihjataan olevan jopa maailman älykkäin henkilö. Hänen älykkyysosamääränsä on todellisuudessa noin 300 (oikeaa osamäärää ei ole voitu laskea, koska hän pystyy huijaaman maailman parhaita psykologeja.)
Ensimmäisessä kirjassa hän on 12-vuotias, viimeisimmässä 15–18-vuotias, sillä hän oli ajan ulkopuolella 3 vuotta kirjassa "Kadonnut siirtokunta".


title: Artemis Fowl (henkilö)

text: Artemis on kirjoissa rikollisnero, jota auttaa hankkeissaan hänen uskollinen henkivartijansa Butler. Hän on keijujen pahin vihollinen, mutta hän joutuu auttamaan keijuja joissain kirjoissa, kuten Opalin Kostossa. Artemis kuitenkin oppii pitämään keijuista ajan kuluessa ja jopa ystävystyy niiden kanssa. Artemis on saanut nimensä isänsä mukaan, ja se on sattumoisin sama kuin Artemis-jumalattaren nimi. Artemis II:en syntymäpäivä on 1.9.


title: Artemis Fowl (henkilö)

text: Artemiksen "ystäväpiiriin" kuuluu hänen henkivartijansa Butlerin lisäksi mm. Butlerin pikkusisko Juliet, nero Minerva Paradizo, menninkäiskomisario Holly Short, kleptomaanikääpiö Mulch Diggums, komentajamaahinen (edesmennyt) Julius Root sekä erittäin viisas ja varsin itsekeskeinen kentauri Foaly.


title: Nukke

text: Nukke on ihmistä muistuttava esine. Yleensä nukke on lelu, kuten mollamaija, mutta nukkeja käytetään myös voodoossa, erilaisissa terapioissa sekä esimerkiksi ensiavun opettamisessa.


title: Nukke

text: Nukke on vanhimpia tunnettuja leluja ja niitä on löydetty lasten haudoista jo 2000-luvulla eaa. Yleisimpiä lelunukkeja ovat erilaiset vauvanuket sekä toimintafiguurit, kuten He-Man.


title: Nukke

text: Nukkeja käytetään terapian apuvälineinä esimerkiksi hyväksikäytettyjen lasten hoidossa sekä aikuisten tunneilmaisua helpottamaan.


title: Nukke

text: Opetusvälineinä käytettävät nuket ovat yleensä mahdollisimman lähellä ihmistä anatomisesti. Ensiavun opetuksessa käytettävä Anne-nukke ilmaisee sille annettavan ensiavun onnistumisen.


title: Nukke

text: Nukkea käytetään rituaaliesineenä varsinkin niin sanotussa sympaattisessa magiassa. Ajatuksena on, että mitä nukelle tapahtuu, tapahtuu myös taian kohteelle.


title: Äpäre

text: Äpäre on suomalaisen dark metal -yhtye Ajattaran neljäs studioalbumi, joka julkaistiin 22. maaliskuuta 2006.


title: Äpäre

text: Albumi debytoi Suomen virallisen listan sijalla 27.


title: Rïdder

text: Rïdder (kazakiksi ja venäjäksi Риддер) on kaupunki Kazakstanin itäosassa Itä-Kazakstanin alueella. Vuonna 2016 asukasluku oli 49 695. Kaupungin ympäristöä hallitsee Altai-vuoriston kukkulat.


title: Rïdder

text: Rïdder sai kaupunginoikeudet vuonna 1934. Kaupunki on saanut nimensä tutkimusmatkailija Philip Ridderin mukaan, joka löysi paikalliset malmiesiintymät vuonna 1786. Kaivostoiminta alueella käynnistyi viisi vuotta myöhemmin. Vuonna 1941 Ridder uudelleennimettiin Leninogorskiksi. Vanha nimi palautettiin vuonna 2002.


title: Rïdder

text: Rïdder on tärkeä kaivosteollisuuden keskus. Alueella on kupari-, sinkki-, lyijy-, hopea- ja kultakaivoksia.


title: Rïdder

text: Pisimmän Eurooppatien E40 itäinen päätepiste on Rïdderissä.


title: Waddinxveen

text: Waddinxveen on kaupunki Etelä-Hollannin provinssissa Alankomaissa. Sen pinta-ala on 29,39 km² ja väkiluku 25 631 (1.2.2008). Pinta-alasta 1,52 km² on vettä.


title: Waddinxveen

text: Waddinxveenin nykyisenä kaupunginjohtajana toimii Bert Cremers.


title: Tankarin majakka

text: Tankarin majakka sijaitsee Perämerellä Öjan saariryhmän ulkoreunalla Tankarin saaressa Kokkolan edustalla ohjaamassa laivoja Kokkolan satamaan. Majakalta on Ykspihlajan satamaan matkaa noin kymmenen meripeninkulmaa.


title: Tankarin majakka

text: Paikalla oli merimerkki jo 1750-luvulla, jota ylläpitivät silloin Kokkolan porvarit. Se oli noin 11 jalkaa korkea kivikummeli, ja sen huippumerkkinä oli tynnyri 20-jalkaisen tangon päässä. Kiviraunio on saaressa vieläkin, mutta se on vuosikymmenien saatossa kasvanut talonkorkuiseksi kiviröykkiöksi. Syy siihen on, että Tankarissa on ollut viime aikoihin asti tapana, että ensimmäistä kertaa saareen tulevan ihmisen pitää viedä rannasta kasaan niin suuri kivi kuin hän jaksaa kantaa. Kokkolan porvarit rakennuttivat vuonna 1825 kivikummelin viereen puisen tunnusmajakan, joka oli väriltään punainen, pyramidin muotoinen ja kaksipäätyinen.